Στατιστική της Κοινωνίας: Οκτωβρίου 2007\nΤο ερώτημα «Μήπως τα σύγχρονα παιδιά επαινούνται υπερβολικά;», έθεσε στο εξώφυλλό της η εκπαιδευτική επιθεώρηση «Scholastic Instructor», εκτιμώντας ότι οι υπερβολικοί έπαινοι μπορούν να αποδειχθούν βλαβεροί για τα παιδιά.\nΗ ανησυχία των παιδοψυχολόγων βασίζεται στο ότι οι έπαινοι με στόχο την ενίσχυση της αυτοεκτίμησης και της αυτοπεποίθησης, ίσως να μη δίνουν την απαιτούμενη σημασία σε σημαντικούς στόχους και επιτεύγματα. Το άρθρο στην επιστημονική επιθεώρηση αναφέρει πρόσφατη μελέτη στη Νότια Κορέα και τις ΗΠΑ σε μαθητές δευτέρας γυμνασίου.\nΟι μαθητές ερωτήθηκαν εάν θεωρούν τους εαυτούς τους καλούς στα μαθηματικά και οι Αμερικανοί απάντησαν σε ποσοστό 39% ότι είναι «άριστοι» στο αντικείμενο, ενώ την ίδια απάντηση έδωσαν μόλις 6% των Κορεατών μαθητών. Η πραγματικότητα ήταν, όμως, πολύ διαφορετική, καθώς οι Κορεάτες μαθητές πέτυχαν πολύ καλύτερα αποτελέσματα σε κοινό διαγώνισμα μαθηματικών από ότι οι γεμάτοι αυτοπεποίθηση Αμερικανοί συνάδελφοί τους.\nΤο πρόβλημα με την τακτική γονέων και εκπαιδευτικών να επαινούν υπερβολικά τα παιδιά αφορά στην απώλεια του αισθήματος ικανοποίησης, που συνοδεύει κάθε ουσιαστικό επίτευγμα. Την ίδια ώρα, η προσφορά κινήτρων μπορεί και αυτή να βλάψει, καθώς τα παιδιά μπορεί να αρχίσουν να επικεντρώνουν το ενδιαφέρον τους αποκλειστικά και μόνο στην ανταμοιβή που θα λάβουν εφόσον επιδείξουν επιμέλεια, παρά στο ίδιο το γνωστικό αντικείμενο.\nΑκόμη χειρότερα, η αποτυχία μπορεί να προκαλέσει σοβαρά ψυχολογικά προβλήματα σε μαθητές, των οποίων η αυτοπεποίθηση στηρίζεται σε υπερτροφικούς εγωισμούς και όχι στις πραγματικές τους ικανότητες. Αυτό δεν σημαίνει βέβαια ότι δεν πρέπει να επαινούμε τα παιδιά ή ότι οι δάσκαλοι δεν πρέπει να ενισχύουν την αυτοπεποίθηση στους μαθητές τους.\nΗ αυτοπεποίθηση, σύμφωνα με τους Αμερικανούς παιδοψυχολόγους, πρέπει να βασίζεται στις καλές σχολικές επιδόσεις και τα προσωπικά επιτεύγματα του κάθε παιδιού.\nwww.kathimerini.gr με στοιχεία από New York Times\nΟι κοινωνικές δαπάνες στην Ελλάδα ανήλθαν το 2004 στο 26% του ΑΕΠ, σύμφωνα με στοιχεία της κοινοτικής στατιστικής υπηρεσίας Eurostat, που δόθηκαν την Τρίτη στη δημοσιότητα στις Βρυξέλλες. Στην ΕΕ των «25» ήταν 27,3% και στην παλαιά ΕΕ των «15» 27,6%.\nΑν και η Ελλάδα βρίσκεται, όπως φαίνεται, κοντά στο μέσο ευρωπαϊκό όρο αντιμετωπίζει πρόβλημα ως προς της αποτελεσματικότητα των δαπανών αυτών, γεγονός που τόνισε και ο ίδιος ο υπουργός Οικονομίας Γ.Αλογοσκούφης.\nΣυγκεκριμένα, στην τοποθέτηση του για τις διαστάσεις της φτώχειας στην Ελλάδα, η οποία περιλαμβάνεται στη σχετική έρευνα του in.gr, ο κ. Αλογοσκούφης παραδέχεται οτι στη χώρα μας παρατηρείται μειωμένη αποτελεσματικότητα των κοινωνικών δαπανών και προσθέτει:\n«Παρά το γεγονός ότι οι κοινωνικές δαπάνες ως ποσοστό του ΑΕΠ στη χώρα μας είναι σχεδόν ισοδύναμες με το μέσο ευρωπαϊκό επίπεδο (26% έναντι 27,6%), μόλις το 13% των ατόμων που βρίσκονται κάτω από το όριο της φτώχειας καταφέρνει να υπερβεί το όριο αυτό μετά τις κοινωνικές μεταβιβάσεις, έναντι 38,5% κατά μέσο όρο στην ΕΕ».\n«Βασική αιτία της χαμηλής αποτελεσματικότητας των κοινωνικών δαπανών της χώρας μας είναι το γεγονός ότι οι δαπάνες αυτές τα προηγούμενα χρόνια δεν ήταν στοχευμένες σε αυτούς που πραγματικά έχουν ανάγκη» είναι η εξήγηση που δίνει ο υπουργός Οικονομίας.\nΠροορισμός των δαπανών\nTo υψηλότερο ποσοστό σε κοινωνικές δαπάνες ως προς το ΑΕΠ παρατηρήθηκε στη Σουηδία με 32,9% και το χαμηλότερο στη Λετονία με 12,6%.Σύμφωνα με την Eurostat, πάνω από το ήμισυ (50,9% ) των κοινωνικών δαπανών στην Ελλάδα προορίζονται για συντάξεις (12,8% του ΑΕΠ), το 26,5% για περίθαλψη και υπηρεσίες υγείας (ή 6,7% του ΑΕΠ), το 6,9% για οικογενειακά επιδόματα (ή 1,7% του ΑΕΠ), το 5,9% για επιδόματα ανεργίας (ή 1,5% του ΑΕΠ), το 5% για επιδόματα αναπηρίας (ή 1,3% του ΑΕΠ) και το 4,7% για επιδόματα αντιμετώπισης του κοινωνικού αποκλεισμού και κατοικίας (ή 1,2% του ΑΕΠ). Στους «25» το 45,9% των κοινωνικών δαπανών προορίζονται για συντάξεις, το 28,3% για περίθαλψη και υπηρεσίες υγείας, το 7,8% για οικογενειακά επιδόματα, το 6,5% για επιδόματα ανεργίας, το 8,1% για επιδόματα αναπηρίας και το 3,4% για επιδόματα αντιμετώπισης του κοινωνικού αποκλεισμού και κατοικίας.Όπως αναφέρει ακόμη η κοινοτική στατιστική υπηρεσία, η χρηματοδότηση της κοινωνικής προστασίας προέρχεται στη χώρα μας κατά 30,5% από δημόσια συνεισφορά (37,3% στους «25»), κατά 37,3% από τη συνεισφορά των εργοδοτών (38,6% στους «25»), κατά 23,5% από τη συνεισφορά των εργαζομένων (20,9% στους «25») και κατά 8,7% από άλλες συνεισφορές (3,2% στους «25»).\nΜε συμβάσεις περιορισμένου χρόνου και παρά τη θέλησή τους, απασχολείται το 10,7% των γυναικών και το 7,3% των ανδρών στην Ελλάδα, σύμφωνα με στοιχεία της Ευρωπαϊκής Στατιστικής Υπηρεσίας για το 2005, που δόθηκαν την Τρίτη στη δημοσιότητα.\nΣτην Ελλάδα, το συνολικό ποσοστό των συμβασιούχων περιορισμένου χρόνου ανέρχεται σε 14,7% για τις γυναίκες και σε 10,2% για τους άνδρες. Σύμφωνα με τα στοιχεία της Eurostat, στην ΕΕ των 25 το ποσοστό των συμβασιούχων περιορισμένου χρόνου έχει αυξηθεί από το 2000 (14,1% για τις γυναίκες και 12,5% για τους άνδρες) έως το 2005 (14,9% για τις γυναίκες και 13,9% για τους άνδρες).\nΑντιθέτως, στην Ελλάδα το ποσοστό των συμβασιούχων περιορισμένου χρόνου έχει μειωθεί από το 2000 (17,3% για τις γυναίκες και 13,3% για τους άνδρες) έως το 2005 (14,7% για τις γυναίκες και 10,2% για τους άνδρες). Ειδικότερα, στην Ελλάδα πάνω από ένας στους τρεις συμβασιούχους περιορισμένου χρόνου απασχολείται, παρά τη θέλησή του, για λιγότερο από έξι μήνες (30% για τις γυναίκες και 41% για τους άνδρες).\nΣτην ΕΕ των 25, απασχολούνται με συμβάσεις κάτω των έξι μηνών και παρά τη θέλησή τους, το 43% των γυναικών και το 48% των ανδρών. Ακόμη, στην Ελλάδα απασχολείται με σύμβαση περιορισμένου χρόνου το 45% των εργαζομένων κάτω των 30 ετών, έναντι 60% στην ΕΕ των 25 χωρών μελών. Τέλος, στην ΕΕ οι περισσότεροι συμβασιούχοι περιορισμένου χρόνου απασχολούνται στην γεωργία (18%), σε οικιακές εργασίες (13%) και στα ξενοδοχεία και τα εστιατόρια (10%).\nΟ προϋπολογισμός της ομοσπονδιακής κυβέρνησης των ΗΠΑ για το οικονομικό έτος 2007 (που έληξε στις 30 Σεπτεμβρίου) ανήλθε στα 43,5 δισεκατομμύρια δολάρια, σύμφωνα με δήλωση του Διευθυντή της Εθνικής Ασφάλειας Μάικ ΜακΚόνελ.\nΤο ποσό αφορά έξοδα για την μισθοδοσία περίπου 100.000 υπαλλήλων, αναλυτών και κατασκόπων. Επίσης, καλύπτονται πρόγραμματα κατασκευής κατασκοπευτικών δορυφόρων και οπλικών συστημάτων. Ποσοστό 70% του προϋπολογισμού διατίθεται σε εταιρείες που συνεργάζονται με τις κρατικές υπηρεσίες με σύμβαση.\nΈνα επιπλέον ποσό 10 δισ. δολαρίων διατίθεται για τις υπηρεσίες πληροφοριών που ανήκουν στις Ένοπλες Δυνάμεις των ΗΠΑ.\nΗ αμερικανική κυβέρνηση συνήθως κρατά μυστικό το ακριβές ποσό που λαμβάνει κάθε υπηρεσία. Αρνείται να αποχαρακτηρίσει έγγραφα που αναφέρονται στον προϋπολογισμό αν και έχουν γίνει πολλά σχετικά αιτήματα προς τις μυστικές υπηρεσίες με την κάλυψη του νόμου για την Ελευθερία της Πληροφόρησης (Freedom of Information Act),\nΌπως τονίζει στην δήλωσή του ο ΜακΚόνελ δεν θα υπάρξουν περαιτέρω αποκαλύψεις γιατί «παρόμοιες αποκαλύψεις μπορούν να ζημιώσουν την εθνική ασφάλεια.»\nΟ προϋπολογισμός του 2007 είναι διπλάσιος από εκείνο του 1997 που ανέρχονταν στα 26,6 δισ. δολάρια. Το ποσό που διατίθεται αυξήθηκε με μεγάλους ρυθμούς μετά τις τρομοκρατικές επιθέσεις της 11ης Σεπτεμβρίου 2001.\nΑνεξάρτητοι αναλυτές υπολογίζουν ότι η κυβέρνηση των ΗΠΑ δαπανά για τις μυστικές υπηρεσίες ποσό που προσεγγίζει το 10% του αμυντικού προϋπολογισμού, ο οποίος για το 2007 έφτασε τα 430 δισ. δολάρια πλέον των 200 δισ. που αφορούσαν έκτακτες πολεμικές δαπάνες.\nΤην επίτευξη συμφωνίας για τη συμμετοχή της με 66,67%, στη μεγαλύτερη αλυσίδα εμπορικών κέντρων της Σερβίας, JSC Robne Kuce Beograd (RKB), ανακοίνωσε η Marfin Investment Group (MIG), μετά τη δημοπρασία που πραγματοποίησε τη Δευτέρα ο Οργανισμός Ιδιωτικοποιήσεων της Σερβίας. Σύμφωνα με σχετική ανακοίνωση, η κρατική επιχείρηση πωλήθηκε στην τιμή των 360 εκατ. ευρώ στην Verano Motors d.o.ο. Belgrade (Verano), με την οποία η MIG ήρθε σε συμφωνία, ώστε να αποτελέσει τον κύριο επενδυτή στην εταιρία.\nΗ υπογραφή συμφωνίας για την εξαγορά της εταιρίας θα πραγματοποιηθεί την Δευτέρα 5 Νοεμβρίου 2007 στο Βελιγράδι, ενώ η οριστικοποίηση της μεταβίβασης αναμένεται όχι νωρίτερα από τις 5 Δεκεμβρίου 2007 και αφού εξασφαλιστούν οι αναγκαίες εγκρίσεις από τις αρμόδιες αρχές Ανταγωνισμού.Σχολιάζοντας την συμφωνία ο αντιπρόεδρος της MIG κ. Ανδρέας Βγενόπουλος δήλωσε ότι «η MIG καθίσταται πλέον ο μεγαλύτερος ιδιοκτήτης εμπορικών ακινήτων στη Σερβία και έχει τη δυνατότητα να δημιουργήσει εξαιρετικές συνέργειες με όλες τις εταιρείες που βρίσκονται υπό τον πλήρη ή μερικό έλεγχο της και που έχουν ήδη ή σκοπεύουν να αποκτήσουν παρουσία στην Σερβία».\nΤα (περασμένα) μεγαλεία της RKB\nΗ RKB ήταν ιστορικά η μεγαλύτερη αλυσίδα εμπορικών κέντρων στην πρώην Γιουγκοσλαβία και μια από τις μεγαλύτερες στην Ευρώπη.\nΔιαθέτει χαρτοφυλάκιο ακινήτων τοποθεσίες στις μεγάλες πόλεις της Σερβίας και στο Μαυροβούνιο, η συνολική επιφάνεια των οποίων είναι 232.000 τετραγωνικά μέτρα. Στα ακίνητα αυτά περιλαμβάνονται: - 32 εμπορικά κέντρα σε όλες τις μεγάλες πόλεις της Σερβίας, από τα οποία τα εννιά βρίσκονται στο εμπορικό κέντρο του Βελιγραδίου. - τέσσερα εμπορικά κέντρα και ένα αποθηκευτικό κέντρο στο Μαυροβούνιο. - αποθήκες (logistics center) και κτίριο γραφείων στο Βελιγράδι. Στα εμπορικά κέντρα θα αναπτυχθεί ευρύ φάσμα δραστηριοτήτων όπως καταστήματα λιανικών πωλήσεων με είδη ένδυσης, τηλεπικοινωνιακών υπηρεσιών, σούπερ μάρκετ, εστιατόρια μαζικής εστίασης, ψυχαγωγίας, τραπεζικά καταστήματα και γραφεία.\nΤα ακίνητα της RKB προσφέρουν εξάλλου δυνατότητες συνεργιών με τις επιχειρήσεις του Ομίλου της ΜIG που θα επεκτείνουν τις δραστηριότητές τους στη αγορά της Σερβίας.\nΟ επίσημος αγοραστής\nΗ Verano Motors d.o.o. Belgrade ανήκει στον όμιλο Verano Group, ιδρυτής και ιδιοκτήτης του οποίου είναι ο κ. Radomir Zivanic. H Verano Group είναι όμιλος συμμετοχών και αποτελείται από 25 εταιρίες με ευρύ φάσμα δραστηριοτήτων, που περιλαμβάνει αυτοκίνητα, τρόφιμα, λιανικές πωλήσεις, ακίνητα κ.α.\nΕίναι μία από τις δύο σημαντικότερες εταιρίες ακινήτων στη Σερβία, με εμπειρία στην ανάπτυξη εμπορικών κέντρων και διαθέτει ήδη εμπορικά κέντρα στο Βελιγράδι.\nΣε αυτή περιλαμβάνονται ανατριχιαστικές μαρτυρίες περισσότερων από 100 προσφύγων για τα βασανιστήρια και την κακομεταχείριση που υπέστησαν, όταν συνελήφθησαν να περνούν παράνομα τα ανατολικά σύνορα σε Έβρο και Αιγαίο.\nΌπως γράφει την Τρίτη η εφημερίδα Ελευθεροτυπία, οι καταθέσεις των μεταναστών αυτών -ηχογραφημένες, αλλά ανώνυμες προς το παρόν, για λόγους προστασίας τους- περιλαμβάνονται στην ειδική αναλυτική έκθεση με τίτλο Η αλήθεια μπορεί να είναι πικρή, αλλά πρέπει να ειπωθεί.\nΗ έκθεση εκτιμά ότι η Ελλάδα παραβιάζει κατάφωρα τα ανθρώπινα δικαιώματα και καλεί το Ευρωπαϊκό Κοινοβούλιο και τις κυβερνήσεις των κρατών - μελών της ΕΕ να μην αποδέχονται πλέον τις πρακτικές των Ελλήνων συνοριοφυλάκων και του Λιμενικού.\nΠερίπου 30.000 στεγαστικά δάνεια τελευταίας γενιάς, δηλαδή που χορηγήθηκαν μετά το 2001, έχουν αρχίσει να "σκάνε", καθώς οι δανειολήπτες τους καθυστερούν ή δηλώνουν αδυναμία αποπληρωμής της δόσης τους.Στη συντριπτική τους πλειονότητα τα δάνεια αυτά χορηγήθηκαν ως στεγαστικά - επισκευαστικά, από το 2001 και μετά που άρχισε η μεγάλη πτώση των επιτοκίων από την Ευρωπαϊκή Κεντρική Τράπεζα και στη συνέχεια χρησιμοποιήθηκαν για να καλύψουν προηγούμενα χρέη των νοικοκυριών.\nΣύμφωνα με εκπροσώπους καταναλωτικών οργανώσεων σήμερα παρατηρείται έξαρση στα προγράμματα πλειστηριασμών με το 75% των κατασχετηρίων να αφορούν τραπεζικές οφειλές (χρέη από δάνεια και πιστωτικές κάρτες). Όμως και τα αρμόδια τραπεζικά στελέχη παραδέχονται ότι υπάρχει άνοδος στα καθυστερούμενα στεγαστικά δάνεια.\nΕξάλλου αυτό επιβεβαιώνεται και από τα τελευταία στοιχεία της Τράπεζας της Ελλάδος, σύμφωνα με τα οποία, το ποσοστό των στεγαστικών που δεν αποπληρώνονται κανονικά, σημείωσε οριακή μεν, αύξηση δε, στο 3,5% στα τέλη του περασμένου Ιουνίου από 3,4% που ήταν το Δεκέμβριο του 2006.\nΑντίθετα, μειώθηκε το ποσοστό των καταναλωτικών δανείων που δεν εξυπηρετούνται κανονικά στο 6,9% τον Ιούνιο έναντι 6,4% το Δεκέμβριο του 2006, ενώ τα συνολικά επισφαλή δάνεια ανέρχονται στο 5,1% του συνόλου (από 5,4% στο τέλος του 2006). Ενώ ο στόχος που έχει βάλει η ΤτΕ είναι να μειωθούν τα επισφαλή δάνεια στο 3% με 3,5% του συνολικού χαρτοφυλακίου των τραπεζών.\nΗ μείωση του τελευταίου εξαμήνου οφείλεται σε μεγάλο βαθμό στο γεγονός ότι οι τράπεζες προκειμένου να βελτιώσουν τους οικονομικούς τους δείκτες -ενόψει της υιοθέτησης της Βασιλείας ΙΙ- έχουν προχωρήσει σε μαζικές διαγραφές επισφαλών δανείων, με παράλληλη μείωση και της κερδοφορίας τους (εκτιμάται ότι οι μεγαλύτερες ελληνικές θα διαγράψουν φέτος επισφαλή δάνεια ύψους άνω του 1,6 δισ. ευρώ). Διότι στην αγορά είναι πλέον κοινό μυστικό, ότι χιλιάδες νοικοκυριά και μικρομεσαίοι επιχειρηματίες ζουν καθημερινά υπό την απειλή κατάσχεσης. Τα μεν νοικοκυριά επειδή καθυστερούν την πληρωμή των οφειλών τους, οι δε μικρομεσαίοι επειδή κινούνται αποκλειστικά με μεταχρονολογημένες (και ακάλυπτες) επιταγές.\nΉδη από την αρχή του χρόνου έχουν εκδοθεί περισσότερες από 50.000 διαταγές πληρωμής, που θα πάρουν το δρόμο για να βγουν περιουσιακά στοιχεία στο σφυρί. Από τα κατασχετήρια που έχουν επιδοθεί τα 23.000 αφορούν ακίνητη περιουσία (σπίτια, οικόπεδα κλπ) και 27.000 κινητά δηλαδή Ι.Χ κλπ.Στατιστικά, στο "σφυρί" θα βγει τελικά ένα 30% αυτών των περιουσιακών στοιχείων. Όμως σημαντικός είναι και ο αριθμός αυτών που οι ιδιοκτήτες τους θα τα πουλήσουν αναγκαστικά, προκειμένου να "πετύχουν" καλύτερη τιμή.\nΜάλιστα όπως εκτιμούν οι ειδικοί της κτηματαγοράς το τελευταίο εξάμηνο υπάρχει άνοδος στις κατασχέσεις επαγγελματικών χώρων και κατοικιών.\nΜε επενδύσεις 3 δισ. ευρώ η Ελλάδα κατατάσσεται στην ένατη θέση των ξένων επενδυτών στη Ρουμανία και στοχεύει σε υψηλότερη θέση, καθώς όλο και περισσότερες εταιρείες επιδεικνύουν ενδιαφέρον να έχουν παρουσία στη ρουμανική αγορά.\nΕξάλλου, περίπου 500 εταιρείες έκαναν έναρξη από τις αρχές του έτους, δήλωσε στο ΑΠΕ - ΜΠΕ ο γενικός σύμβουλος Οικονομικών και Εμπορικών Υποθέσεων (ΟΕΥ) Β', προϊστάμενος του γραφείου ΟΕΥ Βουκουρεστίου, Ιωάννης Πασχάλης, στο περιθώριο του ελληνορουμανικού επιχειρηματικού φόρουμ, που διοργανώθηκε την Δευτέρα στο Βουκουρέστι.\nΠρόκειται για την πέμπτη επιχειρηματική αποστολή που διοργανώθηκε από τον Ελληνικό Οργανισμό Εξωτερικού Εμπορίου (ΟΠΕ), όπως δήλωσε η διευθύντρια του τμήματος Επιχειρηματικής Ανάπτυξης του Οργανισμού, Μαρία Ράπτη, η οποία συνοδεύει τους Έλληνες επιχειρηματίες.\nΣτο φόρουμ συμμετέχουν εκπρόσωποι 15 ελληνικών εταιριών από διάφορους κλάδους (μεταξύ των οποίων ηλεκτρονικού εξοπλισμού, έτοιμου ενδύματος, ένδυσης και υπόδησης, μεταλλικών κατασκευών και εξαρτημάτων και τροφίμων) που πραγματοποιούν επίσκεψη στη Ρουμανία για να διερευνήσουν την πιθανότητα επιχειρηματικών συνεργασιών με τοπικές εταιρείες, αλλά και να εξετάσουν το ενδεχόμενο δραστηριοποίησής τους στη ρουμανική αγορά, δεδομένων των νέων συνθηκών που δημιουργήθηκαν ύστερα από την ένταξη της χώρας στην ΕΕ.Την εκτίμηση ότι το φόρουμ ωφελεί Ρουμανία και Ελλάδα διατύπωσε η επικεφαλής του τμήματος της ΕΕ για τις μικρομεσαίες επιχειρήσεις του υπουργείου Εμπορίου και Τουρισμού, Ολγκούτα Μάριαν.\nΌπως είπε, η Ρουμανία μπορεί να διδαχθεί από την ελληνική εμπειρία σε σχέση με την προσέλκυση και διαχείριση ευρωπαϊκών κονδυλίων, καθώς η χώρα εξακολουθεί να αναζητά ξένες επενδύσεις.Η κ. Μάριαν παρουσίασε στους Έλληνες επιχειρηματίες ορισμένα από τα- κατά την ίδια- πλεονεκτήματα της ρουμανικής αγοράς, μεταξύ των οποίων η σταθερή οικονομική ανάπτυξη τα τελευταία χρόνια (7,7% το 2006), η διαμόρφωση πληθωρισμού στο 4,8%, πέρυσι, η μείωση της ανεργίας στο 5% και ένας από τους χαμηλότερους, στην Ευρώπη, ενιαίος φορολογικός συντελεστής (16%).Το 2006, οι ξένες επενδύσεις στη Ρουμανία διαμορφώθηκαν σε 9,1 δισ. ευρώ και το εξωτερικό εμπόριο κατέγραψε αύξηση 20% σε σχέση με το 2005, είπε η κ. Μάριαν.\nΤο ίδιο διάστημα, το διμερές εμπόριο βρισκόταν σε καλό επίπεδο, με τον όγκο των εμπορικών συναλλαγών να ανέρχεται σε 1 δισ. ευρώ. Στο επτάμηνο του 2007 ο όγκος των εμπορικών συναλλαγών διαμορφώθηκε στα 716 εκατ. ευρώ.\nΣτα 12 δισ. ευρώ εκτιμάται ότι θα ανέλθει φέτος ο ετήσιος τζίρος στην αγορά εμπορίας πετρελαιοειδών, όπως επισημαίνεται σε έρευνα της Stat Bank.\nTον τζίρο αυτό θα διαχειριστούν μόλις 67 επιχειρήσεις, πέντε εκ των οποίων υπολογίζεται να αποσπάσουν πάνω από το 60%.\nΤα συνολικά κέρδη των εταιρειών του κλάδου υπολογίζονται στα 100 εκατ. ευρώ.\nΟι εταιρείες εμπορίας, βιώνοντας έναν αδυσώπητο ανταγωνισμό, μοιράζονται μια αγορά ολοένα και μεγαλύτερη.\nΑπόδειξη; Η συνολική αγορά βενζινών και ντίζελ το διάστημα Ιανουαρίου - Αυγούστου 2007 αυξήθηκε σε απόλυτες ποσότητες κατά 5,6%.\nΕιδικότερα, η αγορά των βενζινών αυξήθηκε κατά 3,8%, από 2,67 εκατομμύρια μετρικούς τόνους το 8μηνο Ιανουαρίου-Αυγούστου 2006 σε 2,77 το αντίστοιχο διάστημα του 2007.\nΗ αγορά του ντίζελ κίνησης εμφανίζει εκρηκτική αύξηση 46,6% και μόνον η αγορά του ντίζελ θέρμανσης παρουσιάζει μείωση 15,4%. Στο σύνολό του ωστόσο ο τομέας εμφανίζει -παρά την άνοδο των τιμών- ανοδικές τάσεις.\nΣημείο - κλειδί στη λειτουργία της συγκεκριμένης αγοράς αποτελεί το μεγάλο ποσοστό που αναλογεί στον τζίρο της παράνομης δραστηριότητας. Αυτή συνίσταται:\n- Πρώτον, στη φοροκλοπή η οποία προκύπτει από την πώληση ποσοτήτων πετρελαίου θέρμανσης και ναυτιλίας οι οποίες διατίθενται ως πετρέλαιο κίνησης. Σύμφωνα με εκτιμήσεις, το ελληνικό Δημόσιο χάνει έσοδα 400 εκατ. ευρώ από αυτή τη δραστηριότητα.\nΚάθε χιλιόλιτρο ντίζελ κίνησης επιβαρύνεται με 279 ευρώ ειδικό φόρο ενώ κάθε χιλιόλιτρο ντίζελ θέρμανσης επιβαρύνεται με 21 ευρώ. Έτσι, η διάθεση ντίζελ θέρμανσης ως ντίζελ κίνησης σημαίνει μετακίνηση του φόρου από τα δημόσια ταμεία στα ταμεία των παρανομούντων.\n- Δεύτερον, στη διακίνηση μεγάλων ποσοτήτων αφορολόγητου πετρελαίου ναυτιλίας στην εγχώρια αγορά. Μετά τον αποχρωματισμό το πετρέλαιο διατίθεται σε φούρνους, εργαστήρια και μικρές βιοτεχνίες.\n- Τρίτον, στη διάθεση στην εσωτερική αγορά αφορολόγητων καυσίμων τα οποία θα έπρεπε να πωληθούν σε γειτονικές χώρες. Ενδεικτικά, υπολογίζεται ότι κάθε τόνος αφορολόγητου καυσίμου που προορίζονταν για κάποια ξένη αγορά και που διατίθεται στην εγχώρια αγορά προσφέρει στον λαθρέμπορο κέρδος από φοροκλοπή της τάξεως των 400 ευρώ.\nΣτον κλάδο εμπορίας πετρελαιοειδών, πάντως, εξακολουθεί να επικρατεί μεγάλη συγκέντρωση δυνάμεων, παρά το γεγονός ότι ορισμένοι εκ των ισχυρών εμφανίζουν απώλειες δυνάμεων.\nΟι πέντε μεγαλύτερες (βάσει κύκλου εργασιών) επιχειρήσεις του κλάδου, ενώ το 8μηνο του 2006 ήλεγχαν το 64,37% της αγοράς, το αντίστοιχο διάστημα του 2007 το ποσοστό τους διαμορφώθηκε στο 63,25%.\nΣτα ίδια επίπεδα κινείται και το ποσοστό που οι εν λόγω εταιρείες αποσπούν από τα συνολικά κέρδη του κλάδου.\nΑναρτήθηκε από geokalp στις 2:11 μ.μ. 1 σχόλιο:\nH Eλλάδα παραμένει χώρα υψηλής εξάρτησης από το πετρέλαιο και μάλιστα σε πολύ μεγαλύτερο βαθμό από τους εταίρους της στην E.E. Aυτό προκύπτει από τα πλέον πρόσφατα και ολοκληρωμένα επίσημα στοιχεία του υπουργείου Aνάπτυξης για την εξέλιξη του ενεργειακού ισοζυγίου της χώρας. Oι καθαρές εισαγωγές πετρελαίου στη χώρα μας αποτελούν το 65,2% της ακαθάριστης κατανάλωσης ενέργειας, έναντι 44% στη Ζώνη του Ευρώ και μόλις 32,9% στην E.E. των «15», ενώ το 57% της συνολικής ζήτησης ενέργειας στην Ελλάδα καλύπτεται μέσω της κατανάλωσης του πετρελαίου. Σύμφωνα με τα στοιχεία της Eurostat, η κατανάλωση ενέργειας ανά μονάδα πραγματικού AEΠ δεν μεταβλήθηκε στην Eλλάδα μεταξύ 1991-2002, ενώ στην Eυρώπη των «15» στο ίδιο διάστημα μειώθηκε κατά 15% και στην Ευρωζώνη κατά 9%. Ο δείκτης της ενεργειακής αποδοτικότητας για την Ελλάδα ανέρχεται, σήμερα, στο 66,1%, ενώ ο αντίστοιχος ευρωπαϊκός μέσος όρος βρίσκεται στο 71,3%, κατατάσσοντας την Ελλάδα τέσσερις θέσεις από το τέλος, όσον αφορά την ορθή αξιοποίηση της συνολικής ενέργειας που διατίθεται στη χώρα σε σχέση με εκείνη που καταναλώνεται στην τελική χρήση.\nΤο 2005 η συνολική Διάθεση Πρωτογενούς Ενέργειας (ΔΠΕ) στην Ελλάδα έφτασε τα 31.1 Mtoe (μετρικούς τόνους ισοδύναμου πετρελαίου). Πρόκειται για αύξηση κατά 40% περίπου από τα επίπεδα του 1990, όταν η ακαθάριστη εγχώρια κατανάλωση ήταν 22.2 Mtoe. Το πετρέλαιο και ο λιγνίτης καλύπτουν περίπου το 86% της συνολικής διάθεσης ενέργειας, η οποία παρουσιάζει σταθερή αύξηση τα τελευταία χρόνια. Το φυσικό αέριο πρωτοεμφανίστηκε το 1995 και οι ΑΠΕ άρχισαν να εμφανίζονται σαν υπολογίσιμη πηγή παραγωγής ηλεκτρισμού στο τέλος της δεκαετίας του ’90. Στην τελική κατανάλωση ενέργειας, τα πετρελαιοειδή καλύπτουν το 68,5%, ο ηλεκτρισμός το 21,1%, ενώ μικρότερα ποσοστά καλύπτουν τα στερεά καύσιμα κυρίως στη βιομηχανία 2,2%, οι ΑΠΕ 5% και το φυσικό αέριο 2,8%.\nAπό 20% έως 30% έχει μειωθεί το κόστος χρήσης της κινητής τηλεφωνίας στην Ευρώπη μέσα στην περίοδο 2002-2006. Σύμφωνα με έρευνα που πραγματοποίησαν η εταιρεία συμβούλων Teligen για λογαριασμό της Ευρωπαϊκής Επιτροπής (Report on Telecoms Price Developments from 1998 to 2006, December 2006), το κόστος χρήσης κινητού έχει μειωθεί έως και 30% στην πενταετία 2002-2006, με τις μεγαλύτερες μειώσεις να επιτυγχάνονται μετά το 2004.\nΩστόσο, σύμφωνα με τη μελέτη, κατά μήκος της Ε.Ε., παρατηρούνται σημαντικές διαφοροποιήσεις στις χρεώσεις. Η Δανία για παράδειγμα θεωρείται παράδεισος χρήσης του κινητού τηλεφώνου, με τις χρεώσεις να κυμαίνονται, ανάλογα με τη χρήση, από 7,0 έως και 17,6 ευρώ το μήνα. Στη Γερμανία τα αντίστοιχα πακέτα ξεκινούν από 22,6 ευρώ και φτάνουν τα 75,3 ευρώ ανά μήνα. Η Ελλάδα βρίσκεται κάπου στο ενδιάμεσο –προς τις ακριβές χώρες– με τα πακέτα χαμηλής χρήσης να ξεκινούν από τα 20,9 ευρώ και να φτάνουν τα 48 ευρώ το μήνα.\nΕιδικά για την Ελλάδα, σύμφωνα με τα στοιχεία που δίνει η Ε.Ε., τα πακέτα χαμηλής χρήσης κόστιζαν από 20,88 ευρώ (Cosmote 60, SMS 30) έως και 22,98 ευρώ (Vodafone 10). Στα πακέτα μεσαίας χρήσης το κόστος ανερχόταν από 27,71 ευρώ (Cosmote 120, SMS 30) έως 28,58 ευρώ (Vodafone 100, SMS 50) και τέλος στα πακέτα υψηλής χρήσης, το κόστος ανερχόταν από 41,78 ευρώ (Cosmote 240, SMS 60) μέχρι 48,21 ευρώ (Cosmote 200, SMS 50). Οι χρεώσεις περιλαμβάνουν ΦΠΑ.\nΕίναι προφανές ότι η Cosmote ήταν φθηνότερη από τη Vodafone, ενώ αξίζει να επισημανθεί ότι η δειγματοληψία πακέτων που πραγματοποιήθηκε από την Teligen περιέλαβε τα πακέτα των δύο μεγαλύτερων εταιρειών κινητής τηλεφωνίας σε κάθε χώρα. Ως συνέπειτα η εταιρεία ερευνών δεν περιέλαβε τα πακέτα της Wind Tellas.\nΚαθοριστικό ρόλο στην αποκλιμάκωση του κόστους της κινητής κατά μήκος της Ε.Ε., διαδραματίζει κυρίως η ρύθμιση της αγοράς. Οι εθνικές ρυθμιστικές αρχές, με τις ευλογίες της Ευρωπαϊκής Επιτροπής, επιβάλλουν διαρκώς χαμηλότερα τέλη τερματισμού στα δίκτυα κινητής, σε μια προσπάθεια εξισορρόπησης με τα αντίστοιχα τέλη στη σταθερή τηλεφωνία. Ωστόσο, οι διαφορές παραμένουν παρά τη μείωσή τους και τώρα πλέον όλοι αναμένουν μια περαιτέρω δραστική μείωση των τελών τερματισμού στην κινητή.\nΗδη το θέμα συζητήθηκε στην πρόσφατη σύνοδο των επικεφαλής των ρυθμιστικών αρχών της Ε.Ε. που πραγματοποιήθηκε στην Αθήνα (11/10/2007) και οι σχετικές προτάσεις αναμένεται να έρθουν σύντομα στο τραπέζι των αποφάσεων. Προς την κατεύθυνση αυτή, φαίνεται να συμφωνεί και η Ευρωπαϊκή Επιτροπή, η οποία, διά της αρμόδιας επιτρόπου, κυρίας Βίβιαν Ρέντινγκ, θα προσφέρει τα εργαλεία που ενδεχομένως θα χρειαστούν οι ρυθμιστές για να μειώσουν τα τέλη τερματισμού στα δίκτυα κινητής. «Γνωρίζω ότι πολλοί Ευρωπαίοι ρυθμιστές εργάζονται συστηματικά για μια κοινή προσέγγιση μείωσης των τελών τερματισμού στην κινητή», είπε πρόσφατα η επίτροπος. «Θα υποστηρίξω», πρόσθεσε, «μια τέτοια προσέγγιση με όλα τα εργαλεία που έχω στη διάθεσή μου, με βασικό στόχο ο ανταγωνισμός στην ενιαία αγορά να μη διαστρεβλωθεί. Τέλος, θα πρέπει να σημειωθεί ότι για τη σύγκριση κόστους κινητής, η Ευρωπαϊκή Επιτροπή αξιοποιεί τα «καλάθια» που έχει ορίσει ο ΟΟΣΑ για την κινητή τηλεφωνία. Ο ΟΟΣΑ το 2006 αναθεώρησε τα «καλάθια» που είχε ορίσει το 2002, αλλά ιστορικά στοιχεία κόστους υπάρχουν μόνον για το αποκαλούμενο «παλαιό καλάθι» κινητών υπηρεσιών.\nΣύμφωνα με τον ΟΟΣΑ, κάθε καλάθι έχει μοναδικό ορισμό του χρόνου και της κατανομής των κλήσεων στη διάρκεια του μήνα. Το ίδιο ισχύει και για τη διάρκεια των κλήσεων μεταξύ των επιμέρους καλαθιών. Οι χρεώσεις τέλος περιλαμβάνουν οποιοδήποτε μηνιαίο πάγιο και το εφάπαξ κόστος (αν υπάρχει) κατανεμημένο σε τρία χρόνια.\nΤο ακριβό μυστικό του τέλους τερματισμού\nΚεντρικό ρόλο στις χρεώσεις της κινητής διαδραματίζει το τέλος τερματισμού, στα δίκτυα κινητής τηλεφωνίας. Ως «τέλος τερματισμού» μιας κλήσης είναι το ποσό που εισπράττει ο τηλεπικοινωνιακός πάροχος, στο δίκτυο του οποίου τερματίζει μια τηλεφωνική κλήση. Το τέλος αυτό εισπράττει από τον καταναλωτή με τη μορφή του λογαριασμού ο πάροχος του δικτύου από το οποίο πραγματοποιείται η κλήση (εκκίνηση), και ο οποίος, στη συνέχεια, το αποδίδει στον πάροχο του δικτύου που καταλήγει η κλήση (τερματισμός).\nΕπί πολλά χρόνια, το τέλος τερματισμού στα δίκτυα κινητής ήταν πολλαπλάσιο του τέλους τερματισμού στα δίκτυα σταθερής. Δηλαδή, για μια κλήση που τερμάτιζε σε ένα δίκτυο κινητής, ο καταναλωτής πλήρωνε πολλά περισσότερα, από ό,τι μια κλήση που τερμάτιζε σε δίκτυο σταθερή. Για παράδειγμα, τον Οκτώβριο του 2006, ο τερματισμός μιας κλήσης στο δίκτυο της Vodafone στην Ελλάδα, κόστιζε 12,5 ευρωσέντ το λεπτό. Αντίθετα μια κλήση που τερμάτιζε στο δίκτυο του ΟΤΕ την ίδια περίοδο, κόστιζε (περίπου) 0,86 ευρωσέντ ανά λεπτό.\nΣτο παρελθόν οι διαφορές αυτές ήταν ακόμη μεγαλύτερες, καθώς τα τέλη τερματισμού στα δίκτυα κινητής ανέρχονταν σε περισσότερο από 20 ευρωσέντ το λεπτό, ενώ όταν ξεκίνησε η κινητή τηλεφωνία στην Ελλάδα το 1993 κόστιζε 120 δρχ./λεπτό. Με τα υψηλά τέλη τερματισμού, οι καταναλωτές χρηματοδότησαν έως ένα βαθμό την ανάπτυξη της κινητής τηλεφωνίας στην Ευρώπη. Ωστόσο -και αφού πλέον οι εταιρείες κινητής έχουν καταστεί ισχυροί παίκτες της αγοράς- μέσω αποφάσεων των ρυθμιστικών αρχών το τέλος τερματισμού στα δίκτυα κινητής μειώνεται ουσιαστικά. Και μετά τη μακροχρόνια περίοδο ενίσχυσης της κινητής τηλεφωνίας, οι φωνές που κάνουν λόγο για εξίσωση των τελών τερματισμού μεταξύ δικτύων σταθερής και κινητής τηλεφωνίας πληθαίνουν.\nΤην ετήσια έκθεση για το 2006 του Ευρωπαίου Διαμεσολαβητή Νικηφόρου Διαμαντούρου, ενέκρινε την Πέμπτη η Ολομέλεια του Ευρωπαϊκού Κοινοβουλίου, υιοθετώντας τη σχετική εισήγηση της Επιτροπής Αναφορών «για τη δραστηριότητα του Ευρωπαίου Διαμεσολαβητή το 2006».\nΗ Επιτροπή Αναφορών έκανε έναν θετικό απολογισμό της δραστηριότητας του κ. Διαμαντούρου, ο οποίος ασκεί τις αρμοδιότητες αυτές από το 2003, μέσω σχετικής έκθεσης που εισηγήθηκε η Ιταλίδα ευρωβουλευτής Luciana Sbarbati.\nΣτην έκθεση υπογραμμίζεται ότι ο Διαμεσολαβητής «εξακολούθησε να ασκεί τις εξουσίες του με ισορροπημένο και ενεργό τρόπο τόσο για την εξέταση των καταγγελιών και την περάτωση των ερευνών, όσο και για την ενθάρρυνση των πολιτών να ασκούν τα δικαιώματά τους».\nΣύμφωνα με τη συγκεκριμένη έκθεση της Επιτροπής Αναφορών, το 2006 ο Ευρωπαίος Διαμεσολαβητής έλαβε 3.830 καταγγελίες, 2% λιγότερες από το 2005.\nΑναφορικά με την ετήσια έκθεση του κ. Διαμαντούρου ο μεγαλύτερος αριθμός καταγγελιών έγινε από την Ισπανία (781) και ο μικρότερος από την Εσθονία (7). Οι κάτοικοι των δυτικοευρωπαϊκών χωρών είναι αυτοί που προσέφυγαν πιο συχνά στον Ευρωπαίο Διαμεσολαβητή με καταγγελίες. Η Ελλάδα ευρίσκεται στην ένατη θέση με 105 καταγγελίες.\nΜε την ψηφοφορία αυτή, το Ευρωκοινοβούλιο «παροτρύνει τον Ευρωπαίο Διαμεσολαβητή να συνεχίσει τις προσπάθειές του ώστε να αντιπροσωπεύει έναντι των πολιτών το θεματοφύλακα της χρηστής διοίκησης των κοινοτικών οργάνων».Επιπρόσθετα, οι ευρωβουλευτές συμφώνησαν με το αίτημα του Διαμεσολαβητή να τροποποιηθεί το καθεστώς του με στόχο τη μεγαλύτερη «διασάφηση των εξουσιών του με δεδομένη την αύξηση των απαιτήσεων κατά την άσκηση των καθηκόντων του» χωρίς οι τροποποιήσεις να θίγουν «τη βάση και τη φύση του ρόλου του Ευρωπαίου Διαμεσολαβητή ως εγγυητή των συμφερόντων των πολιτών έναντι της δημόσιας διοίκησης της ΕΕ».\nΕπτά στους δέκα εργαζόμενους στην Ελλάδα πηγαίνουν στη δουλειά με αυτοκίνητο ή μοτοσικλέτα και οι περισσότεροι από τους μισούς (55%) ασκούνται λίγο ή καθόλου, δείχνει έρευνα που παρουσιάστηκε στο πλαίσιο της εκστρατείας «Σήκω, Ενημερώσου, Ζήσε!» υπό την αιγίδα του Δήμου Αθηναίων.\nΟι Ελληνες εργαζόμενοι γενικά θεωρούν πιο δύσκολη τη σωματική άσκηση (σε ποσοστό 54%) από την τήρηση μιας δίαιτας (38%). Τα μισά και πλέον άτομα που απάντησαν στο ερωτηματολόγιο (51%) δήλωσαν ότι έχουν κάνει δίαιτα στο παρελθόν. Από τους εργαζόμενους αυτούς, τοι 48% κατάφερε να χάσει λιγότερο από 5% του σωματικού του βάρους.\nΚατά μέσο όρο, οι εργαζόμενοι στην Ελλάδα καταναλώνουν φαγητό τέσσερις φορές την εβδομάδα.\nΤην έρευνα πραγματοποίησε η εταιρεία Alco για την Ελληνική Ιατρική Εταιρεία Παχυσαρκίας και τους αθλητικούς αγώνες Europe Corporate Games, που απευθύνονται στο προσωπικό επιχειρήσεων. Η εκστρατεία περιλάμβανε επίσης διανομή ενημερωτικού υλικού σε πλατείες της Αθήνας.\n«Η έρευνα έδειξε για μια ακόμα φορά έναν πληθυσμό που τρέφεται λάθος, τόσο ως προς την ποιότητα, όσο και την ποσότητα, καπνίζει πολύ, αλλά κυρίως δεν έχει καθόλου δραστηριότητα και το βρίσκει πολύ δύσκολο να κάνει οποιαδήποτε μορφή άσκησης. Έναν πληθυσμό που κινδυνεύει από την παχυσαρκία και όσα μεταβολικά νοσήματα τη συνοδεύουν» σχολίασε ο Χάρης Δημοσθενόπουλος, προϊστάμενος του Τμήματος Διαιτολογίας του Λαϊκού Νοσοκομείου και μέλος της Ελληνικής Ιατρικής Εταιρείας Παχυσαρκίας.\nΑναρτήθηκε από geokalp στις 7:27 μ.μ. Δεν υπάρχουν σχόλια:\nΟ Έλληνας καταναλωτής, με συντηρητικούς υπολογισμούς, «χάνει» κάθε χρόνο μια ποσότητα της τάξεως των 50 εκατομμυρίων λίτρων βενζίνης, τις οποίες έχει μεν πληρώσει, αλλά δεν του έχουν παραδοθεί, διότι το 78% των πρατηριούχων παραδίδει ελλειμματική ποσότητα, μεταξύ 0,5% και 7%, σε σχέση με τον όγκο που αναγράφει η αντλία.\nΤην εικόνα αυτή για την αγορά εμφανίζουν αποτελέσματα από δείγματα βενζινών της Αττικής, στα οποία ελέγχθηκε η ακριβής ποσότητα του καυσίμου κατά την παράδοση με μία νέα μέθοδο που έχει αναπτύξει το Εργαστήριο Καυσίμων του ΕΜΠ.\nΑναφορικά με τις απώλειες που έχουν οι καταναλωτές από τα ρεζερβουάρ τους, χάνονται κάθε χρόνο 3.000 τόνοι βενζίνης λόγω εξάτμισης ενώ υπενθυμίζεται ότι ο νόμος επιτρέπει στο υγρό καύσιμο που παραδίνεται στον καταναλωτή, να έχει απώλειες μέχρι 0,5%.\nΈτσι, ποσότητες που παραδίδονται στους καταναλωτές μειωμένες κατά 0,5%, θεωρούνται νόμιμες.\nΒέβαια, από την πλευρά του Πολυτεχνείου υποστηρίχθηκε ότι οι περισσότεροι πρατηριούχοι εμφανίζονται να έχουν ρυθμισμένες τις αντλίες για παράδοση στο όριο της αρνητικής θέσης, δηλαδή παραδόσεις μειωμένες κατά 0,5%.\nΤα αποτελέμσατα αυτά παρουσιάστηκαν σε ενημερωτική εκδήλωση που πραγματοποιήθηκε την Τετάρτη από τον, τον καθηγητή και διευθυντή του Εργαστηρίου Τεχνολογίας Καυσίμων και Λιπαντικών του ΕΜΠ Στ.Στούρνα, και από τον αναπληρωτή καθηγητή Φ.Ζαννίκος\nΕπιπρόσθετα, στην εκδήλωση τονίστηκε ότι υπάρχει νομικό κενό σχετικά με την ελεγκτική διαδικασία, ενώ υπερθεμάτισαν την ανάγκη διαμόρφωσης ενός πρότυπου λιτρόμετρου. Όπως αναμενόταν, τα αποτελέσματα της έρευνας προκάλεσαν την έντονη αντίδραση παριστάμενων πρατηριούχων, οι οποίοι τα αμφισβήτησαν.\nΗ αδήλωτη εργασία στην Ελλάδα αντιστοιχεί, σύμφωνα με έρευνα της Ευρωπαϊκής Επιτροπής, στο 20% του Ακαθάριστου Εγχώριου Προϊόντος, γεγονός που κατατάσσει τη χώρα δεύτερη, μετά τη Βουλγαρία (35% του ΑΕΠ), μεταξύ των 27 χωρών μελών της ΕΕ. Συγκεκριμένα, η Επιτροπή τονίζει ότι στην ΕΕ ο βασικός λόγος προσφυγής στην αδήλωτη εργασία είναι το αμοιβαίο κέρδος εργοδοτών και εργαζομένων. Για την καταπολέμηση του φαινομένου προτείνει τη μείωση της φορολογίας στην εργασία.\nΑκόμη, επισημαίνει ότι η αδήλωτη εργασία αφορά κυρίως τομείς όπως οι υπηρεσίες καθαρισμού, οι κατασκευές και το λιανικό εμπόριο. Σύμφωνα με την Επιτροπή, η αδήλωτη εργασία είναι περισσότερο διαδεδομένη στη Νότια και Ανατολική Ευρώπη.\nΤι πιστεύουν οι Ελληνες για τη «μαύρη εργασία»\nΕξάλλου, σύμφωνα με την κοινοτική δημοσκόπηση Ευρωβαρόμετρο για την αδήλωτη εργασία, που δόθηκε την Τετάρτη στη δημοσιότητα, οι Έλληνες πιστεύουν ότι το μεγαλύτερο ποσοστό των απασχολουμένων που δεν δηλώνουν την εργασία τους, αφορά τους μετανάστες.\nΣυγκεκριμένα, στην ερώτηση «ποιοί, κατά τη γνώμη σας, ενδέχεται να μην δηλώνουν την εργασία τους στη χώρα σας», το 36% των ερωτηθέντων Ελλήνων απαντά οι παράνομοι μετανάστες, το 22% οι άνεργοι, το 19% οι ελεύθεροι επαγγελματίες και το 8% οι συνταξιούχοι. Επίσης, στην ερώτηση «γιατί, κατά τη γνώμη σας, δεν δηλώνεται η εργασία στη χώρα σας», το 30% των Ελλήνων απαντά ότι ο λόγος είναι η πολύ χαμηλή αμοιβή της αδήλωτης εργασίας, το 23% η έλλειψη ελέγχου από τις αρμόδιες αρχές και το 12% οι υψηλές ασφαλιστικές εισφορές. Τέλος, το 21% των ερωτηθέντων Ελλήνων εκτιμά ότι 10-20% του πληθυσμού στην Ελλάδα δεν δηλώνει την εργασία του, ενώ το 60% των Ελλήνων θεωρεί μικρή την πιθανότητα να εντοπιστεί η αδήλωτη εργασία από τις αρμόδιες αρχές.\nΟι πωλήσεις ταινιών σε δίσκους DVD νέας γενιάς Blu-ray ήταν σχεδόν διπλάσιες από τις πωλήσεις τίτλων HD-DVD τους πρώτους εννέα μήνες της κυκλοφορίας τους στις ΗΠΑ. Οι αναλυτές, ωστόσο, δεν αποκλείουν το ενδεχόμενο ανατροπής έως το Δεκέμβριο.\nΌπως αναφέρει το Reuters, το περιοδικό Home Media Magazine υπολογίζει ότι οι συνολικές πωλήσεις ταινιών στο φορμά Blu-ray της Sony έφτασαν τα 2,6 εκατ. μονάδες από την αρχή του έτους έως τις 30 Σεπτεμβρίου, έναντι 1,4 εκατ. δίσκους HD-DVD.\nΤο φορμά HD-DVD αναπτύχθηκε από την Toshiba και υποστηρίζεται από τη Microsoft και ορισμένα στούντιο του Χίλιγουντ όπως η Warner Bros της Time Warner. Με τη Sony έχουν συμμαχήσει η Apple, η Walt Disney, η 20th Century Fox και η Lions Gate Entertainment.\nO ανταγωνισμός εντάθηκε σημαντικά τον Αύγουστο, όταν η Paramount Pictures και η Dreamworks Animation υπέγραψαν συμφωνία για τη διάθεση των τίτλων τους σε HD-DVD τον επόμενο ενάμισι χρόνο.\nΤο ηθικό στο στρατόπεδο της Toshiba αναπτέρωσε η ταινία Transformers, με πωλήσεις που έφτασαν τα 100.000 HD-DVD την πρώτη ημέρα της κυκλοφορίας της στις 16 Οκτωβρίου -ήταν το μεγαλύτερο ντεμπούτο ταινίας υψηλής ανάλυσης μέχρι σήμερα.\nTo Blu-ray, ωστόσο, προβλέπεται να συνεχίσει να διαδίδεται λόγω της δημοφιλούς κονσόλας PlayStation 3 της Sony.\nTo Χόλιγουντ και οι κατασκευαστές ηλεκτρονικών ήλπιζαν ότι τα νέα DVD, που προσφέρουν μεγαλύτερη χωρητικότητα και καλύτερη ποιότητα εικόνας, θα αναζωογονούσαν την αγορά οικιακών DVD, που παρουσιάζει σημεία ύφεσης.\nΌμως η διαμάχη ανάμεσα στα δύο ανταγωνιστικά φορμά, που θυμίζει τον πόλεμο ανάμεσα στις τεχνολογίες βίντεο Betamax και VHS τη δεκαετία του 1980, προκαλεί σύγχιση στους καταναλωτές και επιβραδύνει τη διάδοση των νέων δίσκων. Πιθανότατα θα περάσουν αρκετά χρόνια προτού τα DVD νέας γενιάς γίνουν ο κανόνας στην αγορά.\nΕν όψει της αγοραστικής περιόδου των Χριστουγέννων, η Samsung ετοιμάζεται να λανσάρει στην αγορά μια συσκευή αναπαραγωγής που υποστηρίζει και τα δύο φορμά.\nΣτη 14η θέση παγκοσμίως η εθνική ποδοσφαίρου\nΑνοδο μιας θέσης, παρουσίασε η εθνική ποδοσφαίρου ανδρών στη μηνιαία κατάταξη της FIFA.\nΟΙ ΠΡΩΤΑΘΛΗΤΕΣ Ευρώπης βρίσκονται αυτόν το μήνα στο Νο 14 της παγκόσμιας λίστας. Αξίζει να σημειωθεί πως από τη συγκεκριμένη κατάταξη θα καταρτιστούν τα γκρουπ δυναμικότητας για την κλήρωση που θα γίνει στις 25 Νοεμβρίου για τα προκριματικά του Παγκοσμίου Κυπέλλου του 2010 στην Νότια Αφρική. Με τα τωρινά δεδομένα η ελληνική ομάδα είναι στο δεύτερο γκρουπ δυναμικότητας. Η Αργεντινή έκανε το άλμα που την ανέβασε στην κορυφή του κόσμου. Οι «μπιανκοσελέστε» άφησαν στη δεύτερη θέση τη Βραζιλία και στην τρίτη την Ιταλία.\n2. Βραζιλία (+1)\n3. Ιταλία (-2)\n4. Γαλλία (+2)\n6. Ισπανία (+1)\n7. Ολλανδία (-2)\n8. Πορτογαλία (-)\n9. Τσεχία (+2)\n10. Κροατία (-)\nΜειωμένη ζήτηση, υπερπροσφορά ακινήτων και αβεβαιότητα για το φορολογικό καθεστώς έχουν οδηγήσει φέτος σε καθίζηση την αγορά κατοικιών.\nΣύμφωνα με έρευνα του επιμελητηρίου Royal Institution of Chartered Surveyors που παρουσιάζεται την Τετάρτη στην Ημερησία, φέτος θα κατασκευαστούν 68% λιγότερες κατοικίες σε σχέση με πέρυσι, δηλαδή τα νεόδμητα σπίτια δεν θα ξεπεράσουν τα 40.000 έναντι 125.000 το 2006.\nΜόνο στην Αττική εκτιμάται ότι υπάρχουν περίπου 100.000 σπίτια που κτίστηκαν τα τελευταία χρόνια και που δεν μπορούν να πουληθούν.\nΤα τελευταία δύο χρόνια κτίζονται κατά μέσο όρο περί τα 150.000 νέα σπίτια ετησίως, εκ των οποίων τα 60.000 στην Αθήνα και τη Θεσσαλονίκη.\nΤο 7% των δανειοληπτών δεν μπορούν να ανταποκριθούν στις δόσεις του στεγαστικού τους δανείου, ενώ και η πτώση της οικοδομικής δραστηριότητας δημιουργεί ερωτήματα για το πόσο ομαλά θα εξελιχθεί η αγορά στο άμεσο μέλλον.\nΣτο πρώτο εξάμηνο του 2007 οι πλειστηριασμοί και οι κατασχέσεις έφτασαν τις 55.000 και υπολογίζεται ότι μέχρι το τέλος του έτους θα ξεπεράσουν τις 100.000.\n«Φρένο» στις τιμές\nΣτην έρευνα επισημαίνεται ότι φέτος για πρώτη χρονιά φαίνεται να υπάρχει κάποιο «φρένο» στις τιμές, συνοδευόμενο από πτώση της ζήτησης. Το 2005 οι τιμές των κατοικιών αυξήθηκαν περίπου 7% και το 2006 η άνοδος έφτασε το 13%.\nΦέτος, όμως, σε πολλές περιπτώσεις παρατηρείται υποχώρηση των τιμών, κυρίως των νέων σπιτιών, των ακριβών και όσων έχουν εμβαδόν πάνω από 200 τετραγωνικά μέτρα.\nΗ ζήτηση φέτος έχει υποχωρήσει έως και 70% σε ορισμένες περιοχές ειδικά μετά την ανακοίνωση προθέσεων της κυβέρνησης για αλλαγές στη φορολογία.\nΚαταγράφεται επίσης πτώση τιμών κατά 10%-15% στις ακριβές γειτονιές, ενώ μένουν σταθερές στις λεγόμενες «μικρομεσαίες».\nΌμως, το γεγονός ότι οι εργολάβοι δεν πουλάνε τους αναγκάζει να κάνουν έως και 20% έκπτωση μετά από σκληρές διαπραγματεύσεις. Έτσι, ένα σπίτι με αρχική τιμή 200.000 ευρώ μπορεί να πουληθεί τελικά 30.000 με 40.000 ευρώ χαμηλότερα.\nΗ αγορά ασφαλειών ζωής και υγείας παραμένει μικρή στη χώρα μας, αλλά με μεγάλα περιθώρια ανάπτυξης, καθώς μόνο ένας στους τέσσερις Έλληνες έχει τουλάχιστον ένα ασφαλιστικό πρόγραμμα στην κατοχή του.Αυτό προκύπτει από έρευνα για τα συμβόλαια των ασφαλιστικών προγραμμάτων, που πραγματοποιήθηκε από την Ένωση Ασφαλιστικών Εταιρειών Ελλάδος σε δείγμα 793 ατόμων από τις 18 Ιανουαρίου μέχρι τις 9 Φεβρουαρίου και όπου εμφανίζεται ότι την πρωτοκαθεδρία μεταξύ των ασφαλισμένων στη χώρα μας κατέχουν τα προγράμματα υγείας και όχι τα συνταξιοδοτικά.Κατά την παρουσίαση της έρευνας στα γραφεία της ΕΑΕΕ την Δευτέρα, επισημάνθηκε ότι ποσοστό 5%-10% των κατόχων επιθυμεί να αναβαθμίσει το πρόγραμμά του και η εκτίμηση για το σύνολο της χώρας αφορά σε 95.000 νοικοκυριά.\nΠοσοστό 4%-8% των μη κατόχων επιθυμεί να ασφαλιστεί στο εγγύς μέλλον και η εκτίμηση για το σύνολο της χώρας ανάγεται σε 220.000 νοικοκυριά.Συνταξιοδοτικό πρόγραμμα και πρόγραμμα υγείας κατέχει το 16,6% όσων ρωτήθηκαν στην συγκεκριμένη έρευνα και πρόγραμμα ασφάλειας ζωής έχει το 11%, ενώ πρόγραμμα ασφάλειας ανικανότητας έχει το 8,3%. Η ικανοποίηση των κατόχων από το πρόγραμμά τους είναι αρκετά υψηλή και η πλειονότητα των ερωτηθέντων εμφανίζει μικρή πρόθεση ακύρωσής τους.Από τα στοιχεία της έρευνας προκύπτει ακόμα ότι σχεδόν οι μισοί από όσους απάντησαν -κάτοχοι και μη κάτοχοι προγραμμάτων- θεωρούν πιθανό στο μέλλον να μειωθούν οι παροχές της κοινωνικής ασφαλισης και ποσοστό 72% των μη κατόχων και 73% των κατόχων περιμένει να αυξηθεί το ποσοστό συμμετοχής του ασφαλισμένου στις υπηρεσίες υγείας.\nΠάντως, η αγορά των ασφαλειών ζωής και υγείας έχει πολλά περιθώρια ανάπτυξης, καθώς μόνο το 26% έχει στην κατοχή του έστω ένα πρόγραμμα και αυτό σημαίνει ότι ένα 74% δυνητικά είναι υποψήφιος αγοραστής.\nΤο 96% των ασφαλισμένων ξέρει γιατί αγόρασε το συνταξιοδοτικό πρόγραμμά του και το 84% των κατόχων σκέφτεται να το βελτιώσει στο μέλλον, άρα υπάρχει ένα πολύ μικρό ποσοστό που σκέφτεται να διακόψει την ασφάλισή του στο μέλλον.Από όσους δεν έχουν ασφαλιστεί (τόσο για ζωή όσο και για σύνταξη), το 41% θεωρεί υψηλό το κόστος και το 82% των μη κατόχων πιστεύει ότι θα χάσει τα λεφτά του και δεν προχωρά στην ασφάλισή του. Ποσοστό 12% δηλώνει ότι δεν έχει κανενός είδους ασφάλιση.\nΣυγκεκριμένα, οι εκπομπές διοξειδίου του άνθρακα έφθασαν τα 9,9 δισ. τόνους το 2006 και είναι 35% περισσότερες από αυτές του 1990 -έτος το οποίο χρησιμοποιείται ως σημείο αναφοράς στο Πρωτόκολλο του Κιότο.\nΗ εξέλιξη αυτή αποδίδεται τόσο στην παγκόσμια ανάπτυξη, όσο όμως και στη δυσκολία των δασών και των ωκεανών να απορροφήσουν του ρύπους.\nΕιδικότερα, η έρευνα αποδίδει το 17% της αύξησης στην αναποτελεσματική χρήση των ορυκτών καυσίμων και το υπόλοιπο 18% στη μείωση της απόδοσης της βιόσφαιρας στην απορρόφηση του διοξειδίου του άνθρακα.\nΠαράλληλα, διαπιστώνεται ότι η βελτίωση που παρατηρούνταν επί 30 χρόνια στην ένταση της χρήσης υδρογονανθράκων σταμάτησε το 2000.\nΤα ευρήματα της ερευνητικής ομάδας του Global Carbon Project δημοσιεύονται στην επιθεώρηση της Εθνικής Ακαδημίας Επιστημών των ΗΠΑ (PNAS) και είναι αποτέλεσμα ερευνών από το Πανεπιστήμιο της Ανατολικής Αγγλίας (UEA) τη Βρετανική Εταιρεία Μελετών Ανταρκτικής (BAS).\nΧαμηλότερα είναι έλλειμμα και δημόσιο χρέος την περίοδο 2003-2006, λέει η Eurostat\nΗ ευρωπαϊκή στατιστική υπηρεσία Eurostat είπε την Δευτέρα ότι αναθεώρησε προς τα κάτω το δημοσιονομικό έλλειμμα της Ελλάδας, καθώς και το δημόσιο χρέος ως ποσοστό του ΑΕΠ για τα τέσσερα προηγούμενα έτη.\nΤο ποσοστό δημόσιου χρέους ως προς ΑΕΠ μειώθηκε κατά 9,3% το 2006 και κατά 9,5% το 2005, ενώ για το 2004 και 2003 μειώθηκε κατά 9,9%.\nΤο δημοσιονομικό έλλειμμα μειώθηκε ως αποτέλεσμα της αναθεώρησης του ΑΕΠ και διαμορφώθηκε στο 2,5% του ΑΕΠ πέρυσι, χαμηλότερα κατά 0,1% από ό,τι είχε αρχικά ανακοινωθεί.\nΤο 2005 μειώθηκε κατά 0,4% στο 5,1%, για το 2004 κατά 0,6% στο 7,3% και για το 2003 επίσης κατά 0,6% στο 5,6%.\nΤο 2006, το δημοσιονομικό έλλειμμα διαμορφώθηκε σε 2,5% και το κρατικό χρέος στο 95,3% του ΑΕΠ (204,018 δισ. ευρώ).\nΥπενθυμίζεται ότι στα τέλη Ιουνίου 2007 το κρατικό χρέος είχε ανέλθει στα 235,969 δισ. ευρώ.\nΣτην ευρωζώνη, το 2006, το έλλειμμα διαμορφώθηκε σε 1,5% και το δημόσιο χρέος σε 68,6% του ΑΕΠ. Στην ΕΕ, το έλλειμμα ήταν λίγο υψηλότερο (στο 1,6%) και το κρατικό χρέος στο 61,4% του ΑΕΠ.\nΑναρτήθηκε από geokalp στις 2:46 μ.μ. Δεν υπάρχουν σχόλια:\nΟι (παν)άκριβες λεωφόροι της επαγγελματικής στέγης\nΠόσο ενοικιάζεται για γραφεία το τετραγωνικό στο κέντρο της Αθήνας\nH αγορά γραφείων της Aθήνας είναι σήμερα ένας από τους λίγους κλάδους της αγοράς ακινήτων όπου η σχέση προσφοράς και ζήτησης εμφανίζεται σχετικά ισορροπημένη. H τάση που χαρακτηρίζει πλέον την αγορά –που πρωτοεμφανίστηκε στη διάρκεια του περασμένου έτους– εντοπίζεται στο αυξημένο ενδιαφέρον των εταιρειών για τις περιφερειακές αγορές γραφειακών χώρων, εις βάρος των παραδοσιακών προορισμών, εξέλιξη που επηρεάζει και τον χάρτη των μισθωμάτων. Πάντως, το κέντρο της πόλης, η λεωφόρος Kηφισίας και η αισθητά αναβαθμισμένη λεωφόρος Συγγρού αποτελούν τον πυρήνα της αγοράς γραφείων.\nAν και το κέντρο εξακολουθεί να αποτελεί την ακριβότερη αγορά γραφείων με αιχμή του δόρατος τη Bασιλίσσης Σοφίας, όπου τα μισθώματα κινούνται μεταξύ 23 και 30 ευρώ/τ.μ., πλέον εμφανίζει σημάδια κόπωσης καθώς το υπάρχον απόθεμα χώρων είναι παλαιό και δεν ανταποκρίνεται στις σημερινές ανάγκες των επιχειρήσεων. Για τον λόγο αυτό, υποστηρίζουν στελέχη συμβουλευτικών υπηρεσιών, η μετεγκατάσταση υπουργείων από το κέντρο, όπως το υπουργείο Παιδείας ή το Oικονομικών, δεν αναμένεται να επηρεάσει άμεσα την αγορά γραφείων. «H επιπλέον προσφορά θα πλήξει κυρίως την αγορά παλαιών γραφειακών χώρων B΄ κατηγορίας, που ήδη αντιμετωπίζει προβλήματα, αλλά ο κλάδος των λεγόμενων A class γραφείων δεν αντιμετωπίζει πρόβλημα. Aντιθέτως, τα παλαιά και μικρά κτίρια γραφείων εμφανίζουν πολύ περιορισμένο ενδιαφέρον τόσο για μίσθωση όσο και για αγορά. H φυγή των υπουργείων από το κέντρο της Aθήνας, όμως, θα πλήξει σημαντικά το εμπόριο της περιοχής, δεδομένου ότι τα υπουργεία απασχολούν σημαντικό αριθμό εργαζομένων - καταναλωτών», τονίζουν.\nΣτη Λ. Kηφισίας τα μισθώματα κινούνται μεταξύ 15 και 21 ευρώ ανά τ.μ., ενώ αξιοσημείωτη είναι η περίπτωση της Λ. Συγγρού. H ανέγερση νέων, σύγχρονων κτιρίων γραφείων στον σημαντικότερο άξονα που συνδέει τα νότια προάστια με το κέντρο αναβάθμισε τη θέση της στην αγορά γραφείων, ενώ η προσθήκη χώρων πολιτισμού και εμπορίου λειτουργεί υποστηρικτικά. Πλέον στη Λ. Συγγρού το μηνιαίο ενοίκιο κινείται μεταξύ 15 και 20 ευρώ ανά τ.μ., ενώ η ζήτηση από τον τραπεζικό κλάδο ενισχύεται διαρκώς, λόγω της προσφοράς σύγχρονων χώρων.\nEνα ακόμα χαρακτηριστικό της αγοράς, που διασφαλίζει την ισορροπία μεταξύ προσφοράς και ζήτησης, είναι η ανάπτυξη νέων κτιρίων γραφείων κατόπιν παραγγελίας, ή για ιδιόχρηση. Σε γενικές γραμμές, οι εταιρείες ανάπτυξης αποφεύγουν να μπουν στη διαδικασία της ανέγερσης και εν συνεχεία μίσθωσης των χώρων και στις περισσότερες των περιπτώσεων προχωρούν σε κατά παραγγελία αναπτύξεις.\nH αγορά γραφείων της Θεσσαλονίκης χαρακτηρίζεται από την έλλειψη σύγχρονων νέων κτιρίων, ιδιαίτερα στο κέντρο της πόλης. Oι δύο εξαιρέσεις αφορούν τα κτίρια του Πλατεία Center και της XANΘ, αμφότερα στην οδό Tσιμισκή, όπου πέραν των σύγχρονων γραφειακών χώρων προσφέρουν χώρους καταστημάτων και αναψυχής. Στο υπόλοιπο κέντρο, τα μισθώματα κινούνται μεταξύ 14 και 16 ευρώ/τ.μ. και οι τιμές πώλησης στα 2.500 με 2.800 ευρώ, εξασφαλίζοντας στον επίδοξο αγοραστή απόδοση της τάξεως 6,5% με 6,8%. Στη διάρκεια των τελευταίων ετών, πάντως, η 26ης Oκτωβρίου έχει αναβαθμίσει αισθητά τη θέση της στον χάρτη της αγοράς γραφείων, λόγω των αρκετών ανεγέρσεων νέων κτιρίων- γραφείων όπου στην πλειοψηφία τους είναι μισθωμένα. Η τιμή πώλησης τους τ.μ. κινείται μεταξύ 2.000 και 2.500 ευρώ, ενώ τα μισθώματα μεταξύ 9 και 12 ευρώ/τ.μ., διαμορφώνοντας τη σχετική απόδοση σε περίπου 5,7%. Eπίσης, στην ανατολική Θεσσαλονίκη εκτιμάται ότι αυτή τη στιγμή προσφέρονται περί τα 10.000 τ.μ. νεόδμητων γραφειακών χώρων, με τις τιμές πώλησης και μίσθωσης να κινούνται σε επίπεδα παρεμφερή με αυτά της 26ης Oκτωβρίου.\nΟι αναδυόμενες αγορές στην περιφέρεια της πρωτεύουσας\nH αναδυόμενη αγορά της Λ. Aθηνών, πάντως, δείχνει να αποτελεί το επίκεντρο των επιχειρηματικών κινήσεων το τελευταίο διάστημα στην αγορά γραφείων. Ξεχωρίζει η πώληση κτιρίου 12.230 τ.μ. της Mπάμπης Bωβός Διεθνής Tεχνική επί της Λ. Aθηνών στο γερμανικό επενδυτικό fund KanAm Grund. Πρόκειται για το τρίτο κτίριο του συγκροτήματος που πλέον φιλοξενεί το Xρηματιστήριο Aθηνών (24.000 τ.μ.), ενώ το τρίτο κτίριο επιφάνειας 5.000 τ.μ. έχει πωληθεί στην Allianz. Στην αναπτυσσόμενη Λ. Aθηνών μία ακόμα συμφωνία που ξεχώρισε είναι από την πλευρά της REDS, θυγατρική της Eλληνικής Tεχνοδομικής, όπου αγόρασε οικόπεδο 8.000 τ.μ. με σκοπό την ανάπτυξη κτιρίου γραφείων 20.000 τ.μ. Eπίσης, στη συμβολή της Λ. Aθηνών με τη Σπύρου Πάτση η ΓEK-TEPNA αναπτύσσει ακίνητο μεικτής χρήσης (καταστήματα, γραφεία) επιφάνειας 9.300 τ.μ. και υπόγειο χώρο στάθμευσης 9.500 τ.μ. Eπίσης, στην περιοχή του Φαλήρου, πλησίον του γηπέδου Kαραϊσκάκη η J&P προωθεί την ανάπτυξη μεγάλου κτιρίου μεικτής χρήσης 66.000 τ.μ. H κατασκευαστική εταιρεία φέρεται αποφασισμένη να προχωρήσει μόνη της στη συγκεκριμένη ανάπτυξη, μετά το ναυάγιο των επαφών με τον βρετανικό όμιλο Miller, που εξακολουθεί πάντως να αναζητά συνεργάτη για την πρώτη του επένδυση στην ελληνική αγορά.\nAπό την πλευρά της η Eurobank Properties προχώρησε στη διάρκεια του καλοκαιριού στην αγορά του πρώην εργοστασίου της Aνατόλια, στη Nέα Iωνία, που θα μετατραπεί σε κτίριο γραφείων επιφανείας 17.000 τ.μ. Για το 80% του ακινήτου υπάρχει ήδη συμφωνία μίσθωσης με μεγάλη πολυεθνική του κλάδου των καλλυντικών, ενώ για τους υπόλοιπους χώρους η Eurobank Properties βρίσκεται σε διαπραγματεύσεις με επιλεγμένους μισθωτές. Tέλος, η Mπάμπης Bωβός μετατρέπει σε κτίριο μεικτής χρήσης το ακίνητο της EΛΦINKO, επί της Λ. Συγγρού, με συνολική ενοικιάσιμη επιφάνεια 14.000 τ.μ. Mάλιστα στις αρχές του μήνα ανακοίνωσε τη μίσθωση εμπορικών χώρων 7.290 τ.μ. στη γερμανική αλυσίδα ηλεκτρονικών ειδών Media Markt έναντι αρχικού ετήσιου μισθώματος 2.340.000 ευρώ.\nAπορροφηση διοξείδιου του άνθρακα από τους ωκεανούς\nΑναρτήθηκε από geokalp στις 8:18 μ.μ. Δεν υπάρχουν σχόλια:\nΟι κοντοί άνθρωποι αναφέρουν περισσότερα προβλήματα σωματικής και ψυχικής υγείας σε σχέση με τα άτομα μέσου αναστήματος, επιβεβαιώνει η τελευταία μελέτη.\nΌπως αναφέρει το BBC, ερευνητική ομάδα στη Δανία ανέλυσε αναφορές 14.000 ατόμων που συλλέχθηκαν στο πλαίσιο της Μελέτης Υγείας για την Αγγλία το 2003. Οι ερευνητές συνέκριναν τις διάφορες ομάδες ύψους, χωρίς πάντως να μπορέσουν να αξιολογήσουν πόσο υγιής ήταν πραγματικά κάθε εθελοντής.\nΗ σύγκριση έδειξε ότι, για άγνωστους λόγους, για τα περισσότερα προβλήματα υγείας παραπονιούνται οι άνδρες και οι γυναίκες με ανάστημα κάτω από 1,62 μέτρα και 1,51 μέτρα αντίστοιχα.\n«Αν και η μελέτη μας δεν δείχνει ότι το μικρό ανάστημα προκαλεί άμεσα μείωση της σωματικής υγείας, προσφέρει ενδείξεις ότι οι κοντοί άνθρωποι είναι πιθανότερο να νιώθουν ότι έχουν χαμηλότερη ποιότητα ζωής όσον αφορά την υγεία τους» σχολιάζει ο Δρ Τόρστεν Κρίστενσεν, οικονομολόγος υγείας της φαρμακευτικής εταιρείας Novo Nordisk και επικεφαλής της μελέτης.\nΗ έρευνα, που δημοσιεύεται στην επιθεώρηση Clinical Endocrinology, βρίσκεται σε συμφωνία με παλαιότερες παρατηρήσεις. «Γνωρίζουμε ότι υπάρχει σχέση ανάμεσα στο μεγάλο ύψος και την καλή υγεία. Αυτό αφορά πολλές μορφές ασθενειών, ειδικότερα όμως τις καρδιοπάθειες» αναφέρει ο Γκάρι Μπάτλερ, καθηγητής στο Πανεπιστήμιο του Ρέντινγκ, ο οποίος δεν συμμετείχε στη μελέτη.\nΤο υψηλό ανάστημα, εξάλλου, θεωρείται στοιχείο ανδρικής γοητείας σε όλους τους πολιτισμούς.\nΔεν αξιοποιεί τα πλεονεκτήματα\nΗ Ελλάδα «εξάγει» περισσότερες επενδύσεις ενώ «διώχνει» τους ξένους επενδυτές\nΗ Ελλάδα «εξάγει» όλο και περισσότερες επενδύσεις, αλλά την ίδια στιγμή «διώχνει» τους ξένους που ενδιαφέρονται να επενδύσουν στη χώρα, όπως προκύπτει από την ετήσια έκθεση του ΟΗΕ για τις ροές ξένων άμεσων επενδύσεων.\nΗ Ελλάδα κατατάσσεται στην καλή 42η θέση ως προς τις εκροές ξένων επενδύσεων, σε σχέση με την 57η το 2006, ωστόσο δεν συμβαίνει το ίδιο με την επίδοσή της ως προορισμού για τις ξένες άμεσες επενδύσεις όπου κατέχει την 114η θέση σε σύνολο 141 οικονομιών.\nΚατά την παρουσίαση της έκθεσης στο Αμερικανικό Κολλέγιο την Τρίτη, η καθηγήτρια Μαρίνα Παπαναστασίου υπογράμμισε την εκτόξευση των ροών ξένων άμεσων επενδύσεων το 2006 στα 1,3 τρισ. δολάρια παγκοσμίως, κατά 38% υψηλότερα από το 2005 και στα υψηλότερα επίπεδα από το ρεκόρ του 2000.\nΣτην κορυφή της κατάταξης βρίσκονται οι ΗΠΑ, ενώ ακολουθούν η Βρετανία και η Γαλλία. Η Ελλάδα βρίσκεται πολύ χαμηλότερα, στην 114η θέση, η οποία είναι καλύτερη από την 126η του 2005.\nΗ βελτίωση οφείλεται στην αύξηση των εισροών επενδύσεων στα 5,4 δισ. δολάρια από μόλις 600 εκατ. δολάρια το 2005. Ομοίως, και οι εκροές επενδύσεων από την Ελλάδα στο εξωτερικό ανήλθαν σε 4,2 δισ. δολάρια το 2006 από 1,4 δισ. δολάρια το προηγούμενο έτος. Στην αύξηση των εισροών συνέβαλαν σημαντικά οι εξαγορές και συγχωνεύσεις, κάποιες από τις οποίες ήταν πολύ μεγάλες για τα δεδομένα της χώρας, όπως η επένδυση της Credit Αgricole στην Εμπορική Τράπεζα, αξίας 2,7 δισ. δολαρίων.\nΌπως αποκαλύπτει ένας ξεχωριστός δείκτης του ΟΗΕ που μετρά τη δυνητική προσέλκυση ξένων επενδύσεων, η Ελλάδα δεν έχει καταφέρει να αξιοποιήσει τα συγκριτικά πλεονεκτήματά της για την προσέλκυση ξένων επενδύσεων, καθώς κατατάσσεται στην 36η θέση, 78 θέσεις υψηλότερα από τις πραγματικές επιδόσεις της.\nΗ έκρηξη του δανεισμού που προέκυψε μετά την απελευθέρωση των δανείων στην Ελλάδα προκαλεί «πονοκέφαλο» στις αρμόδιες αρχές, καθώς το εισόδημα πιέζεται περαιτέρω, ενώ σε περιόδους υψηλών επιτοκίων όπως η σημερινή δημιουργούνται αδιέξοδα για χιλιάδες οικογένειες.\nΤα πλέον πρόσφατα στοιχεία της Τράπεζας της Ελλάδος είναι αποκαλυπτικά:\nΣτο επτάμηνο Ιανουαρίου-Ιουλίου, τα χρέη επιχειρήσεων και νοικοκυριών προς τις τράπεζες, συμπεριλαμβανομένων και των εταιρικών ομολόγων που έχουν εκδόσει οι επιχειρήσεις, έφθασαν τα 189,9 δισ. ευρώ ή 91% του ΑΕΠ, εμφανίζοντας αύξηση κατά 20,6% έναντι της αντίστοιχης περυσινής περιόδουΟι οφειλές των νοικοκυριών σε στεγαστικά και καταναλωτικά δάνεια αυξήθηκαν κατά 23,9% στα 89,3 δισ. ευρώ.\nΤο σύνολο των στεγαστικών δανείων, συμπεριλαμβανομένων αυτών που έχουν τιτλοποιήσει οι τράπεζες, έφθασε στο τέλος Ιουλίου τα 64,3 δισ. ευρώ και ήταν αυξημένα κατά 23,8% σε σύγκριση με πέρυσι. Τον Ιούνιο τα στεγαστικά δάνεια εμφάνιζαν ελαφρώς υψηλότερο ρυθμό αύξησης (24,5%). Τα καταναλωτικά δάνεια διαμορφώθηκαν στα 29,5 δισ. ευρώ (αν συνυπολογιστεί και το ποσό των τιτλοποιηθέντων) και ο ετήσιος ρυθμός αύξησής τους εμφάνισε οριακή επιτάχυνση, καθώς διαμορφώθηκε σε 22,5% από 22,2% τον Ιούνιο. Οι χορηγήσεις μέσω πιστωτικών καρτών σημείωσαν αύξηση κατά 4,4% στα 7,8 δισ. ευρώ.\nΥπολογίζεται ότι περίπου 650.000 νοικοκυριά είναι στο «κόκκινο», δηλαδή δεν μπορούν να αποπληρώσουν κανονικά τις οφειλές τους, με το ύψος των επισφαλών δανείων να αγγίζει τα 5 δισ. ευρώ.\nΑποτέλεσμα: Οι πλειστηριασμοί ακινήτων έφθασαν τις 55.000, μόνο στο πρώτο εξάμηνο του έτους.\nΕνδεικτικό της έκρηξης του δανεισμού στην Ελλάδα τα τελευταία χρόνια είναι και το γεγονός ότι ο λόγος χορηγήσεων προς καταθέσεις ξεπέρασε στο πρώτο εξάμηνο τις 100 μονάδες, δείχνοντας ότι οι χορηγήσεις είναι πλέον περισσότερες από τις καταθέσεις.\nΖητούμενο από τις τράπεζες και κυρίως την Τράπεζα της Ελλάδος είναι τα αυστηρότερα κριτήρια για τις χορηγήσεις δανείων, καθώς παρατηρείται το φαινόμενο οι τράπεζες να χορηγούν ανεξέλεγκτα δάνεια, απειλώντας έτσι και τα δικά τους χαρτοφυλάκια.\nΑπό την άλλη πλευρά το αδιέξοδο είναι προφανές: Αν δεν έχεις, δανείζεσαι. Αλλά το θέμα του διαθέσιμου εισοδήματος δεν είναι κάτι που μπορεί να λυθεί σε μόνιμη βάση μέσω του δανεισμού και δεν είναι βεβαίως αρμοδιότητα των τραπεζών.\nΠάνω από 800 εκατ. άνθρωποι κοιμούνται νηστικοί, πείνα και στην Ελλάδα\nΟ πλανήτης παράγει αρκετή τροφή για το σύνολο του παγκόσμιου, κι όμως 854 εκατομμύρια άνθρωποι θα πάνε για ύπνο με άδειο στομάχι απόψε, δήλωσε ο γενικός διευθυντής του Οργανισμού Τροφίμων και Γεωργίας του ΟΗΕ (FAO), με ευκαιρία την Παγκόσμια Ημέρα για τη Διατροφή την Τρίτη\nΣτη διάρκεια τελετής που πραγματοποιήθηκε στην έδρα του Οργανισμού στη Ρώμη, ο Ζακ Νιούφ τόνισε οτι το δικαίωμα στη σίτιση αναγνωρίστηκε επίσημα στην Οικουμενική Διακήρυξη Δικαιωμάτων του Ανθρώπου που υιοθετήθηκε από τα Ηνωμένα Έθνη το 1948.\nΣτην Αλγερία, το Εθνικό Ιδρυμα για την Προώθηση της Υγείας και της Ανάπτυξης της Επιστημονικής Ερευνας (Forem) ανακοίνωσε ότι ένα στα πέντε παιδιά ηλικίας κάτω των πέντε ετών στη χώρα υποφέρει από υποσιτισμό.\nΔυσκολίες και στην Ελλάδα\nΣύμφωνα με ανακοίνωση του Ινστιτούτου Καταναλωτών (ΙΝΚΑ) Μακεδονίας, δυσκολίες στην αγορά τροφίμων αντιμετωπίζουν σήμερα πάνω από 2 εκατ. Έλληνες, με τους γηραιότερους να βρίσκονται σε χειρότερη μοίρα: το 66,9% των ανδρών και το 75,2% των γυναικών ηλικίας άνω των 65 δυσκολεύεται να αγοράσουν τρόφιμα.\nΠαράλληλα, στο 63% των νοικοκυριών το επίπεδο της διατροφής επιδεινώνεται.\nΗ τιμή των λαχανικών αυξήθηκε κατά 2.804% την τελευταία 30ετία, ενώ σε φρούτα και κρέας κατά 2.403% και 1.785% αντίχοιχα.\nΗ συμμετοχή του έτοιμου φαγητού στη διατροφή, από το 1984 ως σήμερα, αυξήθηκε κατά 956%.\nΣύμφωνα με το ΙΝΚΑ, η μείωση της αγοραστικής δύναμης των καταναλωτών έχει αρχίσει να επηρεάζει τη διαιτητική τους συμπεριφορά: Η διεθνής αγορά τροφίμων παράγει τρόφιμα «δύο ταχυτήτων», ασφαλή για τα υψηλά εισοδήματα και αμφίβολης ποιότητας ως επικίνδυνα για τα χαμηλά.\nΟΙ ΔΡΟΜΕΙΣ που αγοράζουν ακριβά παπούτσια τύπου training πιστεύοντας ότι είναι λιγότερες οι πιθανότητες να υποστούν κάποιο τραυματισμό εξαπατούνται, σύμφωνα με μια μελέτη που δημοσιεύτηκε πρόσφατα.\nΕρευνητές από τη Σκοτία εξέτασαν παπούτσια τύπου training, φτιαγμένα από τρεις διαφορετικούς κατασκευαστές και προερχόμενα από τρεις διαφορετικές κατηγορίες κόστους. Τα φθηνότερα είχαν κόστος 58-65 ευρώ, τα μεσαία 87-94 ευρώ και τα ακριβότερα 101-108 ευρώ.\nΜετά την κάλυψη των λογότυπων και των χαρακτηριστικών σημάτων στα υποδήματα με ταινία, οι επιστήμονες τοποθέτησαν μια λεπτή πλάκα πίεσης δημιουργώντας μια δεύτερη σόλα μέσα στα παπούτσια.\nΗ συσκευή αυτή, αποκαλούμενη Pedar, μέτρησε την πίεση σε τρία σημεία του πέλματος: κάτω από το τακούνι, στο τόξο του πέλματος και στο μπροστινό μέρος.\nΟ στόχος ήταν να γίνει αντιληπτή η αποτελεσματικότητα του συστήματος αποτροπής που τοποθετούν οι κατασκευαστές για να αμβλύνουν το πόδι από τους κραδασμούς.\nΚατά συνέπεια, όσο μεγαλύτερη η πίεση, τόσο μεγαλύτερη η δύναμη που διαβιβάζεται στον δρομέα όταν το πόδι έρχεται σε επαφή με το έδαφος.\nΈπειτα, οι ερευνητές ζήτησαν από 43 άνδρες εθελοντές να φορέσουν τα παπούτσια και να περπατήσουν σε ένα διάδρομο μέσα στο εργαστήριο, φορώντας μια τσάντα πλάτη όπου έπαιρνε τα σήματα από το μετρητή πίεσης.\n«Η πελματική πίεση ήταν γενικά χαμηλότερη στα φθηνά παπούτσια και στα μεσαίου κόστους, από ότι στα υποδήματα υψηλού κόστους» αναφέρει η μελέτη που δημοσιεύεται στο βρετανικό περιοδικό αθλητικής ιατρικής.\nΤο τρέξιμο είναι μια υψηλού αντίκτυπου δραστηριότητα. Σε κάθε βήμα του, ο δρομέας δέχεται μια πίεση ίση με 2,5 φορές το βάρος του σώματός του, και παράλληλα αυτή η δύναμη μπορεί να αυξάνεται ανάλογα με την ταχύτητα και την κούραση του δρομέα.\nΟ αντίκτυπος μεταφέρεται από τα κόκαλα του ποδιού στο υπόλοιπο σώμα με αποτέλεσμα να προκαλούνται ζημιές στα γόνατα, τενοντίτιδα στον Αχίλλειο τένοντα και άλλοι τραυματισμοί.\nΤα αθλητικά παπούτσια, εν τούτοις μπορούν να μειώσουν τον αντίκτυπο μέχρι και κατά 1/3, μέσω ενός καλού συστήματος αποτροπής, σε σύγκριση με το γυμνό περπάτημα, σύμφωνα με μελέτη του διευθυντή του Ινστιτούτου Έρευνας Ανάλυσης Κινήσεων του νοσοκομείου Ninewells, δρ. Rami Abboud.\nΟ δρ. Abboud προσθέτει όμως και μια μικρή αλλά σημαντική λεπτομέρεια. Ότι το τρέξιμο στο εργαστήριο με τα παπούτσια των τεστ δεν πρέπει να συγκρίνεται με τη συνηθισμένη άσκηση καθώς θα πρέπει να υπολογιστεί και η φθορά των ατομικών παπουτσιών.\nΤα ποσοστά κατάθλιψης, ανάλογα με τον εργασιακό τομέα είναι:\n- Οικιακοί βοηθοί κατ'οίκον εξυπηρέτησης 10,8%\n- Επιχειρήσεις σίτισης 10,3%\n- Κοινωνικές υπηρεσίες 9,6%\n- Υγειονομικό προσωπικό 9,6%\n- Τέχνη, αθλητισμός και ΜΜΕ 9%\n- Παιδεία και βιβλιοθήκες 8,7%\n- Χρηματιστήριο και πωλήσεις 6,7%\n- Νομικά και Μεταφορές 6,4%\n- Μάνατζμεντ 5,8%\nΑναρτήθηκε από geokalp στις 10:05 π.μ. 1 σχόλιο:\nΑναρτήθηκε από geokalp στις 1:26 μ.μ. Δεν υπάρχουν σχόλια:


Έγινε σίφουνας! | Μέσα '3ξω\nΟ Σίφωνας: Ένα καταστροφικό, φυσικό φαινόμενο\nΣίφωνας, ή σίφουνας στην καθομιλουμένη, πρόκειται για το πλέον έντονο και βίαιο φυσικό φαινόμενο που προκαλεί τεράστιες καταστροφές, ωστόσο είναι συνήθως μικρής διαμέτρου και μικρής χρονικής διάρκειας και ως αποτέλεσμα οι καταστροφές που προκαλεί, είναι περιορισμένης έκτασης.\nΟ σίφωνας προκαλείται από τις ισχυρές καταιγίδες. Οι σίφωνες είναι βίαιες, περιστρεφόμενες στήλες αέρα. Μπορούν να σχηματιστούν ανά ένας τη φορά ή σε μεγάλα ξεσπάσματα κατά μήκος μιας καθορισμένης γραμμής ή μέσα σε μια μεγάλη έκταση ανάπτυξης. Τότε αναφέρονται ως οικογένεια σιφώνων.\nΟ πιο θανατηφόρος σίφωνας στην παγκόσμια ιστορία, ήταν ένας τεράστιος που χτύπησε τις πόλεις: Daulaptur και Saturia στο Μπαγκλαντές, στις 26/4/1989. Υπάρχει μια αβεβαιότητα ως προς τον αριθμό των θυμάτων, αλλά οι πιο τοπικές εκτιμήσεις έκαναν λόγο για: 1.300 νεκρούς, 12.000 τραυματίες και 80.000 άστεγους.\nΧαρακτηριστικός, ήταν επίσης ο “Σίφωνας των Τριών Πολιτειών”, στις 18/3/1925, με τουλάχιστον 695 θύματα. Ήταν ο πιο θανατηφόρος σίφωνας στην ιστορία των Η.Π.Α. Η διαδρομή που κατάφερε να διανύσει ήταν η μεγαλύτερη που είχε καταγραφεί ποτέ στον κόσμο.\nΌταν μεταδίδεται έκτακτη είδηση ότι υπάρχει σίφωνας στην περιοχή, τότε όλοι πρέπει να καταφύγουν σε ένα υπόγειο ή αν δεν υπάρχει, σε ένα εσωτερικό δωμάτιο χωρίς παράθυρα (κατά προτίμηση την πιο κεντρική αίθουσα) στο ισόγειο ενός ανθεκτικού κτιρίου και να καθίσουν στο δάπεδο σκυφτοί και διπλωμένοι στην μέση, καλύπτοντας το κεφάλι με τα χέρια.\nΑν κάποιοι βρεθούν μέσα ή κοντά σε αυτοκίνητο, πρέπει να αφιερώσουν μερικά δευτερόλεπτα για να εκτιμήσουν τον σίφωνα. Μόνο αν διαπιστώσουν ότι ο σίφωνας είναι αρκετά μακριά και δεν φαίνεται να τους πλησιάζει γρήγορα, τότε επιτρέπεται η διαφυγή με αυτοκίνητο.\nΤελειώνοντας, καταλήγουμε στο συμπέρασμα πως οι σίφωνες είναι φυσικό φαινόμενο που δεν μπορούμε να σταματήσουμε αλλά μπορούμε να προφυλαχτούμε απ” αυτό γνωρίζοντας…!\nΔημοσιεύτηκε στη στήλη: ΕΠΙΣΤΗΜΕΣ Ετικέτες: φυσικά φαινόμενα\nΑναμνήσεις από το Άλσος Νέας Φιλαδέλφειας (517 το διάβασαν)


Το Redmi K30 Ultra θα έχει τον MediaTek Dimensity 1000+; και 12GB RAM | DREAM GR\nΤο Redmi K30 Ultra θα έχει τον MediaTek Dimensity 1000+; και 12GB RAM\nΕδώ και καιρό μαθαίνουμε στοιχεία για ένα νέο Redmi, που θα ανήκει στη σειρά K30. Τελικά το smartphone πέρασε από την ΤΕΝΑΑ και μάθαμε σχεδόν τα πάντα για τα specs και το design του. Ας δούμε λοιπόν το Redmi K30 Ultra, μέσα και έξω.\nΤο Redmi K30 Ultra έχει 6,67 ιντσών AMOLED οθόνη χωρίς notch ή punch hole, γιατί η 20MP selfie κάμερα είναι τοποθετημένη σε pop-up μηχανισμό. Η οθόνη είναι επίπεδη, έχει FHD+ ανάλυση, και 120Hz ρυθμό ανανέωσης.\nΟ επεξεργαστής του smartphone παραμένει άγνωστος αλλά αναμένεται να είναι ο Dimensity 1000+, με χρονισμό – σύμφωνα με την ΤΕΝΑΑ – 2.6GHz. Μαζί πάνε πακέτο 6GB/8GB/12GB μνήμη RAM, 128GB/256GB/512GB αποθηκευτικός χώρος, και 4.400mAh μπαταρία που υποστηρίζει 33W γρήγορη φόρτιση.\nΤέλος, οι κάμερες είναι τέσσερις τοποθετημένες σε διάταξη 2×2 μέσα σε στρογγυλό module. Δεν ξέρουμε ποιοι θα είναι οι αισθητήρες, αλλά κατά πάσα πιθανότητα την 64MP κύρια θα συνοδεύει μία ultra wide, ένας αισθητήρας βάθους, και ένας macro.\nPrevious Post: Οι US East servers έπεσαν επειδή κάποιος έκοψε ένα καλώδιο\nNext Post: η έξυπνη ηλεκτρική «σκούπα» χειρός σε προσφορά!


Χρεωστική κάρτα θυμώνει όταν ξοδεύεις περισσότερα! | BLOKO\nΑρχική / Διάφορα / Τεχνολογία / Χρεωστική κάρτα θυμώνει όταν ξοδεύεις περισσότερα!\nΧρεωστική κάρτα θυμώνει όταν ξοδεύεις περισσότερα!\n7/24/2017 10:53:00 π.μ. Διάφορα , Τεχνολογία Edit\nΧρεωστική κάρτα με συναισθήματα; Κάπως έτσι θα μπορούσαμε να περιγράψουμε τη νέα αυτή πρωτότυπη εφέυρεση.\nΗ εφεύρεση αυτή ανήκει στο φοιτητή Λίαμ Τάκγουντ, ο οποίος εμπνεύστηκε και υλοποίησε αυτήν την ιδέα που θα μπορούσε να χαρακτηριστεί ως καίριας σημασίας για μεγάλη μερίδα καταναλωτών. Η νέα χρεωστική κάρτα που θα μπορεί να ενημερώνει τον κάτοχό της για το ποσό που ξοδεύει, με μια ευφάνταστη τεχνική.\nΗ κάρτα που «εκφράζει τα συναισθήματά της», του Λίαμ Τάκγουντ διαθέτει ένα πρόσωπο στην επάνω δεξιά γωνία που μπορεί να αλλάξει από χαρούμενο σε θλιβερό ή θυμωμένο ανάλογα με το ποσό που δαπανάται! Αυτή του η εφεύρεση στοχεύει στο να βοηθήσει τους ανθρώπους να εξοικονομήσουν χρήματα όταν δελεάζονται να σπάσουν τον προϋπολογισμό τους.\nΒέβαια, υπάρχουν ακόμη εκκρεμείς λεπτομέρειες για επεξεργασία, αλλά είναι σχεδόν σίγουρο ότι η κάρτα θα συνδέεται με μια εφαρμογή που θα βοηθά τους ανθρώπους να διαχειρίζονται την οικονομική τους κατάσταση με τον καλύτερο δυνατό τρόπο.\nΟ Λίαμ, ο οποίος σπουδάζει γραφιστική στο Πανεπιστήμιο του Derby, κέρδισε το κορυφαίο βραβείο στο Royal Society of Arts Student Design, αφού η κριτική επιτροπή και οι διευθυντές τραπεζών, λάτρεψαν αυτήν τη μοναδική ιδέα.


ΔΙΑΚΥΒΕΡΝΗΣΗ ΚΑΙ ΠΟΛΙΤΙΚΗ: Λίστα «Forbes»: Πόσοι φτωχοί «παράγουν» έναν πλούσιο;\nΓια τα παραπάνω (τα οποία συμβαίνουν σε έναν κόσμο όπου το οικονομικό και πολιτικό καθεστώς που τον διέπει λέγεται ΚΑΠΙΤΑΛΙΣΜΟΣ), υπάρχουν δυο ερμηνείες.\nΌλα αυτά μπορεί να είναι δυσάρεστα, αλλά είναι «λογικά». Η συνύπαρξη της απόλυτης ένδειας με την ξετσιπωσιά της χλιδής είναι φαινόμενο διαχρονικό και ως εκ τούτου «αναπόφευκτο» και «αμετάλλακτο». Οφείλεται στο γεγονός ότι οι άνθρωποι χωρίζονται, από τη μια μεριά, στους «άξιους», στους «ικανούς» και στους «καπάτσους» που τα κατάφεραν στη ζωή (και που τυχαίνει αυτοί να είναι λίγοι). Από την άλλη μεριά, έχουμε τους πολλούς, τα δισεκατομμύρια δηλαδή των ανθρώπων, που λόγω «ανικανότητας», «αναξιότητας» ή εν πάση περιπτώσει λόγω «ατυχίας», δεν «προκόψανε». Οι πρώτοι, οι λίγοι, κερδίζουν. Κερδίζουν και όταν υπάρχει ανάπτυξη, αλλά και όταν υπάρχει κρίση. Οι δεύτεροι, οι πολλοί, χάνουν. Χάνουν και όταν υπάρχει ανάπτυξη και, φυσικά, όταν υπάρχει κρίση.\nΑυτός ο κοινωνικός δαρβινισμός, δεν είναι προϊόν της «λογικής» αλλά αποτέλεσμα της εκμετάλλευσης και των ταξικών ανισοτήτων. Η απανθρωπιά της φτώχειας, ο πόνος της ανέχειας, η δυστυχία της ανημπόριας, από τη μια, και ο αμύθητος πλούτος από την άλλη, δεν προκύπτουν σαν «φυσικός» ή «θεϊκός» νόμος αλλά έχουν ως μήτρα εκδήλωσής τους την αντίθεση ανάμεσα στο κεφάλαιο και την εργασία, δηλαδή την κατίσχυση του κεφαλαιοκράτη - καπιταλιστή πάνω στον προλετάριο – εργαζόμενο, την οικοδόμηση μιας κοινωνίας με βάση τον κανόνα της μετατροπής του ανθρώπου σε εμπόρευμα. Ένα εμπόρευμα που, όποτε το επιθυμούν και με τους όρους που το επιθυμούν, τα αφεντικά το πωλούν και το αγοράζουν φορώντας του τη σιδερένια μπάλα της μισθωτής σκλαβιάς ή το στοιβάζουν στον εφεδρικό στρατό της ανεργίας αποδίδοντάς του την «ελευθερία» της ανέχειας.\nΕ, λοιπόν, τίποτα από όλα αυτά που συνιστούν τη γύρω μας πραγματικότητα της βαρβαρότητας δεν είναι «λογικά». Όχι! Παρά την μεγαλοφυΐα του, εδώ ο Χέγκελ έκανε λάθος: Το πραγματικό δεν είναι και λογικό, όπως ισχυριζόταν. Που πάει να πει: Τίποτα από αυτά που συνθέτουν την πραγματικότητα της απανθρωπιάς δεν είναι «καλώς καμωμένο».\nΤίποτα σε αυτή την πραγματικότητα που λέει ότι ένας Κροίσος θα έχει εισόδημα πάνω από 10 εκατομμύρια δολάρια την ημέρα (!) και ταυτόχρονα 3 δισεκατομμύρια άνθρωποι θα «ζουν» με λιγότερα από 2 δολάρια την ημέρα, δεν είναι προϊόν και αποτέλεσμα της «λογικής». Αυτό είναι ο ορισμός της ταξικής παραφροσύνης.\nΕίναι ρεαλιστικό να υπάρξει τέτοια κοινωνία όπου ο πλούτος θα είναι μέτρο όχι της ιδιοτέλειας αλλά της συλλογικής εξύψωσης; Που δεν θα έχει ως προϋπόθεση την μαζική φτώχεια, αλλά θα συνιστά προσδιοριστικό της κοινωνικής ευημερίας;\nΟ Μπαλζάκ δεν ήταν... κομμουνιστής, γεννήθηκε πολύ πριν από τον Μάρξ και τον Λένιν, ήταν αριστοκράτης και συντηρητικός, αλλά το είχε αντιληφθεί περίφημα: «Όταν η μάζα των φτωχών γίνει πιο ισχυρή από τη μάζα των πλουσίων, η κοινωνία - έλεγε - θα χτιστεί σε άλλη βάση».\nLabels: δισεκατομμυριούχοι, Καπιταλισμός, κοινωνικός δαρβινισμός, Λίστα «Forbes», Ν. Μπογιόπουλος, ταξικές ανισότητες


Ο Σα βρήκε... αντίπαλο στο Ρέντη | boxtobox\nΑρχική Νέα Ο Σα βρήκε… αντίπαλο στο Ρέντη\nΟ Σα βρήκε… αντίπαλο στο Ρέντη\nΟ Μπόμπι Αλέν άρχισε προπονήσεις με τον Ολυμπιακό.\nΜε τον Ολυμπιακό προπονείται από σήμερα και ο Μπόμπι Αλέν. Ο έμπειρος τερματοφύλακας που ήθελε ο Πέδρο Μαρτίνς ώστε να υπάρχει… απειλή για τον Ζοσέ Σα αποκτήθηκε και πια είναι στη διάθεση του Πορτογάλου προπονητή.\nΟ 27ρονος πορτιέρο που μεταγράφηκε, ως ελεύθερος, από την γαλλική Ντιζόν αρχίζει τη σεζόν από τη θέση Νο2, ωστόσο σε μια μεγάλη χρονιά όπως αυτή που μόλις άρχισε τίποτα δεν θα πρέπει να θεωρείται δεδομένο.\nΕιδικά στη θέση του τερματοφύλακα ο Ολυμπιακός έχει υποφέρει τα τελευταία χρόνια και ειδικότερα μετά τον Ρομπέρτο και πριν αποκτηθεί ο Σα. Οι ερυθρόλευκοι πόνταραν κάθε χρόνο σε διάφορους τερματοφύλακες (Καπίνο, Γιαννιώτης) που δεν δικαίωναν τις προσδοκίες.\nΓια να δούμε πώς θα εξελιχθεί αυτή τη φορά.


Christmas Magic: Το Xριστόψωμο, Αλέξανδρος Παπαδιαμάντης\nΤο Χριστόψωμο είναι ένα χριστουγεννιάτικο διήγημα, στο οποίο, με το δικό του μοναδικό τρόπο, ο Αλ. Παπαδιαμάντης, περιγράφει τον τρόπο που βρήκε μία πεθερά για να εκφράσει το θανάσιμο μίσος που ένιωθε για τη νύφη της. Το δίδαγμα από την ιστορία αυτή είναι ότι : "Πριν αποφασίσει κάποιος να κάνει κακό σε άλλον, ας λάβει υπ' όψιν ότι μπορεί να βλάψει τον ίδιο του τον εαυτό, αλλά και αγαπημένα του πρόσωπα". Α.Χ.\nΕκάστοτε, οσάκις ο υιός της επέστρεφεν εκ του ταξιδίου του, διότι είχε βρατσέραν, και ήτο τολμηρότατος εις την ακτοπλοΐαν, η γραία Καντάκαινα ήρχετο εις προϋπάντησιν αυτού, τον ωδήγει εις τον οικίσκον της, τον εδιάβαζε, τον εκατήχει, του έβαζε μαναφούκια, και ούτω τον προέπεμπε παρά τη γυναικί αυτού. Και δεν έλεγε τα ελαττώματά της, αλλά τα αυγάτιζε, δεν ήτο μόνο «μαρμάρα», τουτέστι στείρα η νύμφη της, τούτο δεν ήρκει, αλλ' ήτο άπαστρη, απασσάλωτη, ξετσίπωτη κλπ. Ολα τα είχεν, «η ποίσα, η δείξα, η άκληρη».\nΟύτως είχον τα πράγματα μέχρι της παραμονής των Χριστουγέννων του έτους 186... Ο καπετάν Καντάκης προ πέντε ημερών είχε πλεύσει με την βρατσέραν του εις την απέναντι νήσον με φορτίον αμνών και ερίφων, και ήλπιζεν, ότι θα εώρταζε τα Χριστούγεννα εις την οικίαν του. Αλλά τον λογαριασμόν τον έκαμνεν άνευ του ξενοδόχου, δηλ. άνευ του Βορρά, όστις εφύσησεν αιφνιδίως άγριος και έκλεισαν όλα τα πλοία εις τους όρμους, όπου ευρέθησαν. Είπομεν όμως, ότι ο καπετάν Καντάκης ήτο τολμηρός περί την ακτοπλοΐαν. Περί την εσπέραν της παραμονής των Χριστουγέννων ο άνεμος εμετριάσθη ολίγον, αλλ' ουχ ήττον εξηκολούθει να πνέη. Το μεσονύκτιον πάλιν εδυνάμωσε.\n- Καλά, απήντησεν ηρέμα η Διαλεχτή, του λόγου σου ξέρεις καλλίτερα. Η Διαλεχτή ήτο αγαθωτάτης ψυχής νέα, ουδέποτε ηδύνατο να φαντασθή ή να υποπτεύση κακό τι.\n- οχι, δεν είναι σου λέω τίποτε.\nΗ βρατσέρα είναι σίγουρη, με δυο άγκουρες αραγμένη και καθισμένη.\nΗ Διαλεχτή εξήγαγεν εκ του βαρελίου οίνον. - Πώς δεν εφρόντισες να μαγειρεύσης τίποτε; είπε γογγύζων ο ναυτικός.\n- Παράγγειλέ της να έλθη το πρωί. Η Διαλεχτή εξήλθεν.\nΟ Καντάκης την ανεκάλεσεν αίφνης. - Μα τώρα είναι τρόπος να πας εσύ στην εκκλησιά, και να με αφήσεις μόνον;\n- Να μεταλάβω κι έρχομαι, απήντησεν η γυνή. Ο Καντάκης δεν ετόλμησε ν' αντείπη τι, διότι η απάντησις θα ήτο βλασφημία. Ουχ ήττον όμως την βλασφημίαν ενδιαθέτως την επρόφερεν.\nΠερί την αυγήν, η Διαλεχτή επέστρεψεν εκ του ναού, αλλ' εύρε την πενθεράν της περιβάλλουσαν διά της ωλένης το μέτωπον του υιού αυτής και γοερώς θρηνούσαν. Ελθούσα αύτη προ ολίγων στιγμών τον εύρε κοκκαλωμένον και άπνουν. Επάρασα τους οφθαλμούς, παρετήρησε την απουσίαν του Χριστοψώμου από του σανιδώματος της εστίας, και αμέσως ενόησε τα πάντα. Ο Καντάκης έφαγε το φαρμακωμένο χριστόψωμο, το οποίον η γραία στρίγλα είχε παρασκευάσει διά την νύμφην της.\nΑναρτήθηκε από argy57 στις 2:25 π.μ.\nΕτικέτες Αλέξανδρος Παπαδιαμάντης, Ιστορίες, Λόγοι, Παραμύθια και Ιστορίες\nΧιονισμένο χριστουγεννιάτικο τοπίο στο Καρπενήσι ...\nΜια πρωτότυπη εορταστική μουσική παραγωγή του Δήμο...\nΔέκα κλασσικά χριστουγεννιάτικα βιβλία.\nΟνειρεμένη ζωή (The family man)\nΕις Γευσείαν: Ακόμα ένα πιάτο στο Xριστουγεννιάτικ...\nΧριστουγεννιάτικα σπιτάκια από μπισκότα πτι-μπερ!\nΟ Καρυοθραύστης, πρεμιέρα (18/12/1892).\nΤα χριστουγεννιάτικα φωτάκια και η ιστορία τους.\nΈνας διαφορετικός τρόπος για να στολίσετε το χριστ...


Greek Fitness Women and Athletes: ΠΗΓΗ ΔΕΒΕΤΖΗ-"ΝΑ ΠΡΟΣΕΧΟΥΝ ΤΙ ΛΕΝΕ ΚΑΙ ΓΡΑΦΟΥΝ!"\nΔυστυχώς κάποιοι θέλουν να αμαυρώσουν το όνομά μου τώρα στα τελειώματα της καριέρας μου και με κατηγορούν για κάτι, στο οποίο είμαι ενάντια. Πολλοί λένε ότι κρύβομαι και σιωπώ, αλλά απλά λείπω και μόλις γυρίσω θα μιλήσω για όλα. Έχω λάβει γνώση για το τι έχει ειπωθεί και γραφτεί και καλά θα κάνουν να προσέχουν κάποιοι τι λένε και τι γράφουν. Έχω ακούσει για ντοπαρισμένη και λιπά και δεν ισχύει τίποτα από όλα αυτά. Γιατί δεν το βγάλανε το 2009 αυτό το θέμα. Τώρα, το 2011, θα είχε τελειώσει. Τυχαίο ήταν που βγήκε τώρα που αποφάσισα να ξανακατέβω σε αγώνες; Κάποιοι δεν ήθελαν να συμμετάσχω από πριν. Μόλις γυρίσω θα τα πω όλα. Έχει δημιουργηθεί ένα παρασκήνιο και φρικάρω. Οι ίδιοι οι άνθρωποι που έρχονταν μαζί μου στις επιτυχίες τα λένε τώρα όλα αυτά. Δεν το περίμενα αυτό το πράγμα».\nΑναρτήθηκε από Insider στις 11:17 π.μ.


2019-01-02 14:54:49 2623\nΤι είναι η αντίσταση στην ψυχοθεραπεία; Αν θεωρήσουμε ότι μιλάμε για αντίσταση όταν ο ασθενής δεν υιοθετεί ένα συγκεκριμένο ρόλο που καθορίζεται από το θεραπευτή, κατανοούμε ότι εφόσον τα διάφορα ψυχοθεραπευτικά μοντέλα δίνουν έμφαση σε διαφορετικά πράγματα, αυτό που για ένα μοντέλο μπορεί να θεωρείται αντίσταση, σε ένα άλλο μοντέλο\n2018-12-20 13:30:23 937\nΗ μετατραυματική διαταραχή χαρακτηρίζεται από την ανεπιθύμητη αναβίωση πτυχών της τραυματικής εμπειρίας. Πρόκειται για εικόνες, μυρωδιές, γεύσεις, σωματικές αισθήσεις οι οποίες προκαλούν ανάλογες συναισθηματικές και σωματικές αντιδράσεις με αυτές που το άτομο είχε κατά τη διάρκεια της τραυματικής εμπειρίας. Η γνωσιακή-συμπεριφορική θεραπεία του τραύματος βασίζεται στο μεγαλύτερο βαθμό της στην αναβίωση\n2018-11-15 11:09:44 2170\nΟ θυμός αποτελεί ένα συναίσθημα και ταυτόχρονα ένα σημάδι πως κάτι δεν πάει καλά. Έχει λόγο ύπαρξης και αξίζει την προσοχή μας. Ο θυμός είναι μια συχνή αντίδραση όταν αισθανόμαστε ότι απειλείται το αίσθημα δικαίου μέσα μας και η αυτοαξία μας. Αναλυτικότερα, πολλές καταστάσεις μπορούν να προκαλέσουν θυμό: το έντονο\n2018-11-03 15:39:32 2001\nΤο άτομο με κοινωνική φοβία, φοβάται ότι θα ενεργήσει με ένα τρόπο (ή θα δείξει συμπτώματα άγχους) που θα το ταπεινώσει ή θα το φέρει σε αμηχανία.... Η κοινωνική φοβία αποτελεί μια συχνή αγχώδη διαταραχή. Εμφανίζεται δύο φορές συχνότερα στις γυναίκες απ’ ότι στους άντρες και συχνά πρωτοεμφανίζεται στην παιδική ή\n2018-10-16 12:50:32 6522\nΥπάρχει διαφορά μεταξύ λύπης και κατάθλιψης; Πολλοί άνθρωποι μπερδεύονται και αυτό το άρθρο αποσαφηνίζει το συναίσθημα από τη διαταραχή. Η λύπη είναι ένα φυσιολογικό συναίσθημα που δημιουργείται από μία πραγματική, μη διαστρεβλωμένη αντίληψη ενός αρνητικού γεγονότος. Αφορά μία διακύμανση του συναισθήματος και συνεπώς έχει κάποιο χρονικό όριο.Για παράδειγμα, όταν χάνουμε ένα\n2018-09-28 10:31:25 6905\nΓιατί ένα άτομο ζηλεύει; Είναι η ζήλεια έρωτας; Πώς μπορούμε να διαχωρίσουμε τον έρωτα και την αγάπη από την παθολογική δυσπιστία απέναντι στο σύντροφό μας; Η ζήλεια είναι νοσηρή, όταν η συμπεριφορά μας είναι δυσανάλογη με τις υπάρχουσες συνθήκες, μας αποτρέπει από το να μπορέσουμε να ευχαριστηθούμε τη σχέση μας και


Τι έφαγε πριν πεθάνει ο Ότζι, ο άνθρωπος των πάγων - UNPOLITICAL\nHome ΜΥΣΤΗΡΙΑ_ΠΑΡΑΞΕΝΑ_ΜΕΤΑΦΥΣΙΚΑ Τι έφαγε πριν πεθάνει ο Ότζι, ο άνθρωπος των πάγων\nUnpoliticalgr 5:38 μ.μ. ΜΥΣΤΗΡΙΑ_ΠΑΡΑΞΕΝΑ_ΜΕΤΑΦΥΣΙΚΑ,\nΟ Οτζι βρέθηκε στις Ιταλικές Άλπεις, το 1991, από Γερμανούς πεζοπόρους, και πρόκειται για την παλαιότερη φυσικά διατηρημένη μούμια του κόσμου. Διεθνής μελέτη που δόθηκε στη δημοσιότητα, ασχολήθηκε με το περιεχόμενο που βρέθηκε στο στομάχι του Οτζι, και ρίχνει φως στη διατροφή των αρχαίων Ευρωπαίων την εποχή του Χαλκού, πριν από 5.000 χρόνια.\nΣυγεκριμένα στο στομάχι του βρέθηκαν ίχνη λιπαρού κρέατος, μονόκοκκου σιταριού και δηλητηριώδους φτέρης. Αυτό ήταν το τελευταίο του γεύμα πριν πεθάνει, αφού η πέψη δεν είχε ολοκληρωθεί.\nΕνδιαφέρον στην όλη έρευνα, παρουσιάζει το γεγονός ότι το κρέας ήταν καπνιστό, γεγονός που σημαίνει ότι οι τότε άνθρωποι είχαν βρει τρόπο για να συντηρούν τις τροφές.


Το branding, το μάρκετινγκ και το λάθος που κάνουν πολλοί επιχειρηματίες (ΒΙΝΤΕΟ) | It's Possible\nαρχικηΕΠΙΧΕΙΡΗΜΑΤΙΚΟΤΗΤΑΤο branding, το μάρκετινγκ και το λάθος που κάνουν πολλοί επιχειρηματίες (ΒΙΝΤΕΟ)\nΜέσα σε μόλις 1 λεπτό, η συνιδρύτρια του branding agency Red Antler, Emily Heyward, εξηγεί με πολύ απλά λόγια, τι ακριβώς είναι το branding και ποιες είναι οι διαφορές με το μάρκετινγκ. Καταρχήν ξεκινά με μια παραδοχή: Ότι αυτά τα δύο πράγματα δεν είναι όμοια.\nΤο branding είναι ουσιαστικά το «χτίσιμο» της εταιρικής ταυτότητας σου. Πρέπει να δείξεις τι είναι αυτό που προσφέρεις, ποιο είναι το όραμα και οι αρχές σου. Σημαντικό ρόλο παίζει το logo σου. Ακόμα σημαντικότερο είναι το website σου. Πρέπει επίσης να εξηγήσεις το «ποιος είσαι». Το μάρκετινγκ έρχεται μετά. Είναι η διαδικασία κατά την οποία οι πελάτες έρχονται σε επαφή με το προϊόν σου.\nΠοιο είναι το λάθος που κάνουν πολλοί επιχειρηματίες; Σύμφωνα με την Heyward, πολλοί ρίχνουν το διαθέσιμο μπάτζετ που έχουν στο μάρκετινγκ, πριν ασχοληθούν με το branding και το «χτίσιμο» της εταιρικής ταυτότητας τους. Αυτό είναι χάσιμο χρόνου, όπως εξηγεί η ίδια.


Κίνα 150D πολυεστέρα μεταξωτό κουβέρτα Κατασκευαστές\nΠεριγραφή:Μεταξωτό χαλί σχεδίασης 3D για το σπίτι,Υψηλής ποιότητας 150D Silk Shaggy χαλί,Δημοφιλές χαλί νήματα από μετάξι\nΣπίτι > Προϊόντα > Δασύτριχος χαλί > 150D πολυεστέρα μεταξωτό κουβέρτα\n150D Polyester μετάξι Shaggy χαλί είναι ένα από τα δημοφιλή και προνομιούχων στοιχεία μας που εξάγονται σε πολλές χώρες κάθε χρόνο. Προτεινόμενα με καινοτόμο σχέδιο, υψηλής ποιότητας και competitiveprice, το μετάξι 3D Σχεδιασμός κουβέρτα για το σπίτι καλωσορίζονται καλά από τους πελάτες σε όλο τον κόσμο. ο Το υλικό είναι Πολυεστέρας. Με σούπερ μαλακή λεία συγκινητικό, το χαλί θα διακοσμήσετε το σπίτι σας με αποκορύφωμα luxry. Η Λαϊκή Νήματα από μετάξι χαλί φαίνεται πολύ όμορφο όταν ταιριάζουν διαφορετικό συνδυασμό χρωμάτων. Κάθε χρώμα είναι διαθέσιμο το οποίο επιτρέπει y ou επιλέξετε το καταλληλότερο χαλί για το στυλ του δωματίου σας. Το κανονικό μέγεθος είναι 60x110cm, 80x150cm, 120x170cm, 160x230cm, και μπορούμε να κάνουμε ειδικό μέγεθος σύμφωνα με την απαίτησή σας. Με ένα τέτοιο χαλί στο δωμάτιό σας, θα αποκτήσετε μια νέα αίσθηση.\nSunrise έχει στην γραμμή χαλί για σχεδόν 30 χρόνια και έχουμε αποκτήσει πλούσια εμπειρία για την παραγωγή 150D Polyester Silk Shaggy Με 3D Σχεδίαση . Λόγω της επαγγελματικής ομάδας σχεδιασμού και της αυστηρής ομάδας ελέγχου ποιότητας που διαθέτουμε, η Sunrise μπορεί να σας εγγυηθεί υψηλής ποιότητας τελικά προϊόντα με διάφορα σχέδια, γι 'αυτό τόσοι πολλοί πελάτες από όλο τον κόσμο μας θεωρούν αξιόπιστο συνεργάτη. Εάν έχετε οποιαδήποτε ζήτηση, παρακαλούμε να επικοινωνήσετε μαζί μας.\nΜεταξωτό χαλί σχεδίασης 3D για το σπίτι , Υψηλής ποιότητας 150D Silk Shaggy χαλί , Δημοφιλές χαλί νήματα από μετάξι , Δημοφιλές χαλί σχεδίασης 3D για το σπίτι , Ακτινωτό χαλί σχεδίασης , Μεταξωτό χαλί σχεδίου Shaggy 3D , 2017 Τελευταίο χαλί σχεδίασης μικροϊνών , Ακριβό χαλί σχεδιασμού μικροϊνών


Εν όψει της συνέλευσης των κατοίκων του Βροντάδου για το ΠΡΟΚΕΚΑ στο 15 έως 17 Χιλ. στο Αίπος! - Χιώτικη Διαφάνεια\nΈχουν μεγάλη σημασία οι μέρες και οι ημερομηνίες για την συγκεκριμένη συγκέντρωση διαμαρτυρίας για την δημιουργία κλειστού κέντρου κράτησης στο 15 Χιλ στο Αίπος . Στις 20 Δεκεμβρίου 1912 υπεγράφη στις Καρυές η παράδοση της Χίου από τους Τούρκους στον Ελληνικό στρατό . Είναι παρόν σήμερα ο Στρατηγός Αλκιβιάδης Στεφανής υπεύθυνος για την κατασκευή του ΠΡΟΚΕΚΑ και όλου του μεταναστευτικού ρεύματος και τεράστιου προβλήματος και τών ακριτικών νησιών μας αλλά και της Ελλάδας γενικότερα καθώς και ολόκληρης της Ευρώπης . Έχουν γραφτεί και ειπωθεί πολλά για το υψόμετρο και τις καιρικές συνθήκες πάνω στο Αίπος .\nΚαι θέτω το ερώτημα ψάχνοντας για το υψόμετρο που ζούν στις χώρες τους οι περισσότεροι λαθρομετανάστες ότι διαμένουν και σε πάνω από τρεις χιλιάδες μέτρα στα κατσάβραχα ενώ η περιοχή στο Αίπος δεν ξεπερνά τα 500 μέτρα . Τα παιδιά της Κιβωτού του κόσμου που είναι και μικρά παιδιά πως μπορούν τόσα χρόνια και είναι μια χαρά στο χωριό του Αίπους που ευτυχώς και έγινε γιατί όλοι οι χώροι θα ήταν ριμαγμένοι . Όταν ο Αριστερόστροφος δήμαρχος τότε έφτιαξε το χωριό για τουριστικούς προορισμούς γιατί δεν αντιδράσετε ότι χάλασε ο ιστορικός τόπος και αργότερα πού έγινε ταβέρνα εστιατόριο; Απλώς τα θέλετε μονά ζυγά όλα δικά σας!\nΤο συγκεκριμένο σημείο δεν το βλέπει ούτε ο Αλλάχ ούτε και ο Θεός όπως έχει ειπωθεί από πολλούς . Οι περισσότεροι λαθρομετανάστες είναι ορεσίβιοι και έχουν μάθει να ζουν πάνω στα βουνά γι’αυτό πνίγονται στην θάλασσα που για πρώτη φορά βλέπουν στην ζωή τους . Μόνο με κλειστό κέντρο κράτησης μεταναστών και αργότερα να γίνει και δικαστικές φυλακές εγώ λέω και άμεσα συγχρόνως με ένα σμπάρο δυο τριγόνια που λέει η παροιμία , θα αποτραπεί η μεγάλη εισβολή και εισροή λαθρομεταναστών . Φυσικά να γίνουν ανθρώπινες συνθήκες διαβίωσης και διαμονής και όχι όπως είναι η ΒΙΑΛ ή η ΜΌΡΙΑ . Δεν είναι δυνατόν όλοι αυτοί οι παράνομοι αλλοδαποί να κυκλοφορούν ανενόχλητοι και ελεύθεροι μέσα στις πόλεις και τα χωριά με την κουλτούρα που έχουν τα ήθη και έθιμα τους με τον ισλαμικό φανατισμό και πολλές φορές με τις εγκληματικές ενέργειες τους και την μαύρη μαυρίλα που δεν ευθύνονται αυτοί αλλά η φύση η ο γιαραμπής Αλλάχ . Το 15 ή το 17 χιλιόμετρο απέχει πολύ από κατοικημένες περιοχές και όταν γίνουν όλες οι εργασίες με πραγματική φύλαξη ή θα ησυχάσει όλος ο κόσμος !\nΔεν είναι δυνατόν με άλλο τρόπο να σταματήσει αυτή η μεγάλη εισβολή που στο τέλος δεν ξέρουμε με την διεθνή αναμπουμπούλα που θα καταλήξει . Πιστεύω να υπάρξει αυτοσυγκράτηση και να επικρατήσει η λογική για να μπορέσουμε όλοι μας να κυκλοφορούμε ελεύθερα και να ζούμε στην κανονικότητα που είχαμε πριν το 2015 που μας πήρε και μας σήκωσε με το ότι δεν υπάρχουν θαλάσσια σύνορα !\nΚαλές γιορτές και καλά Μυαλά για σωστές επιλογές και αποφάσεις !\nΧίος 21 Δεκεμβρίου 2019\nΑπόψεις, ΝέαΒροντάδος, ΠΡΟΚΕΚΑ στο 15 έως 17 Χιλ. στο Αίπος!, συνέλευσης των κατοίκων\nΕυχαριστήριο στο 3 ΓΕΛ Χίου


ANNA: Τα φρούτα του καλοκαιριού και οι πιο light συνταγές που θα ικανοποιήσουν τον ουρανίσκο σου!\nΤα φρούτα του καλοκαιριού και οι πιο light συνταγές που θα ικανοποιήσουν τον ουρανίσκο σου!\nΚι όμως, ακόμα κι αν δεν συμπαθείς τα φρούτα γενικότερα, το καλοκαίρι τα βλέπεις με άλλο μάτι. Είναι δροσιστικά και τα τραβάει η όρεξή σου... Καρπούζι, πεπόνι, κεράσια, ροδάκινα... Περιέχουν πολύ νερό, θρεπτικές αξίες και είναι ο καλύτερος τρόπος να περιποιηθείς τον εαυτό σου.\nΠόσες θερμίδες όμως έχει το καθένα; Υπάρχουν έξυπνοι και γευστικοί τρόποι να τα απολαύσεις; Το TLIFE έψαξε και σου βρήκε light συνταγές με βασικό συστατικό τα καλοκαιρινά φρούτα που θα ικανοποιήσουν τον ουρανίσκο σου, αλλά και τη ζυγαριά σου! Κάνε κλικ επάνω στην κάρτα με τη συνταγή που σε ενδιαφέρει και βρες τον τρόπο να την ετοιμάσεις...\nΗ διαιτολόγος διατροφολόγος Έφη Καφετζή σου δίνει παράλληλα και τις πληροφορίες για τα θρεπτικά συστατικά κάθε καλοκαιρινού φρούτου και σε τι μπορεί να σε ωφελήσει.\nΑναρτήθηκε από ANNA στις 10:39 μ.μ.


Ημερολόγιο Μέτρων Ασφαλείας - Ασφάλεια-Υγιεινή - Michanikos.gr\nBy doragk, February 28, 2018 in Ασφάλεια-Υγιεινή\nΚάθε μέρα όχι, ανάλογα όμως το μέγεθος του έργου, τον αριθμό υπερβολάβων, τον τρόπο εργασίας και επίβλεψης της ασφάλειας, κτλ. , καλό είναι να υπάρχουν παρατηρήσεις τακτικά στο ημερολόγιο και όχι μια φορά το μήνα. Αυτό που απαιτείται είναι οι γραπτές παρατηρήσεις να γίνονται από διάφορους εμπλεκόμενους (π.χ. εργοταξιάρχης, επιβλέποντες, κτλ.) και όχι μόνο από τον συντονιστή ή τον τεχνικό ασφάλειας.\nΔες καταρχάς την Υ.Α. 14867/825/2014 και την υπόλοιπη σχετική νομοθεσία.\nΠοιος συμπληρώνει αυτα τα μπακαλόχαρτα ; Είμαστε στο 2018\nΌταν γίνει το ατύχημα σε αυτό το "μπακαλόχαρτο" θα σε τυλίξουν και θα έχουν και δίκιο. Ο Μηχανικός - Τ.Α. δε θα πρέπει να συμπληρώνει "μπακαλόχαρτα", αλλά να φροντίζει με τις υποδείξεις του για την ασφάλεια των εργαζομένων. Το "ημερολόγιο" πάντως δεν είναι και δε θα πρέπει να το αντιμετωπίζουμε απαξιωτικά σαν "μπακαλόχαρτο"\nΜπακαλόχαρτο είναι όπως είναι σήμερα.. Ένα τετράδιο. Πχ αν γίνει κάτι αυτόματα συμπληρώνεται τότε και λες εγώ τα είχα πει..\nΜετά την ηλεκτρονική αναγγελία το επόμενο βήμα (σωστό) είναι η ηλεκτρονική τήρηση του ΗΜΑ. Εκεί δεν παίζουν\nΜπακαλόχαρτο το θέλουν κάποιοι - δεν είναι. Ορθή πάντως η πρόταση για ηλεκτρονικό ΗΜΑ


Δράσεις για την ομαλή ένταξη φαρσόφωνων παιδιών στα ελληνικά σχολεία – Δήμος Θεσσαλονίκης\n9 Οκτωβρίου 2019 - 11:15\nΤο Κέντρο Ένταξης Μεταναστών (Κ.Ε.Μ.) του Δήμου Θεσσαλονίκης – παράρτημα του Κέντρου Κοινότητας του Δήμου Θεσσαλονίκης – επιδιώκοντας την ομαλή ένταξη φαρσόφωνων παιδιών στα ελληνικά σχολεία και την προώθηση της κοινωνικής συνοχής οργανώνει σε συνεργασία με την UNICEF δράσεις κοινωνικής ένταξης που πρόκειται να πραγματοποιηθούν μέσω φαρσόφωνου σχολείου που θα λειτουργήσει στο πλαίσιο του Διαπολιτισμικού Γυμνασίου Θεσσαλονίκης τις απογευματινές ώρες.\nΤα μαθήματα φαρσί θα διεξάγονται με την υποστήριξη της RTI , Solidarity NOW και Praxis σε μαθητές από 6 έως 17 ετών που έχουν γλώσσα καταγωγής τα φαρσί.\nΠρώτη συνάντηση γνωριμίας είναι η Δευτέρα 14-10 στο Διαπολιτισμικό Γυμνάσιο Εθνικής Αμύνης 8 στις 17.00.\nΤα μαθήματα θα γίνονται κάθε Δευτέρα και Παρασκευή 17.00 με 18.30 από εθελοντές εκπαιδευτικούς με σπουδές στο αντικείμενο αυτό.\nΤα τμήματα θα είναι ανά ηλικιακή ομάδα 6 εως 12 και 13 εως 17 και στην πορεία θα οργανωθούν τα τμήματα και ανά επίπεδο.\nΗ περίοδος εγγραφών θα είναι από τις 14/10 έως 21/10. Μετά από τις συγκεκριμένες ημερομηνίες δεν θα υπάρχει η δυνατότητα να ενταχθούν επιπλέον μαθητές/τριες.


Κέρκυρα: «Δεν μου δίνουν δουλειά» λέει ο «βιαστής του κάβου» (vid) | Έθνος\nΕΛΛΑΔΑ 20.08.2019 23:54\nΤελευταία Ενημέρωση 20.08.2019 23:55\n«Δεν μου δίνει κανένας δουλειά, τη βγάζω από εδώ κι από εκεί» ανέφερε μεταξύ άλλων\nΜετανιωμένος δηλώνει ο «βιαστής του Κάβου» σε συνέντευξή του στο CorfuTV, ο οποίος αποφυλακίστηκε με τον νόμο Παρασκευόπουλου, προκαλώντας την οργή των βρετανικών μέσων ενημέρωσης.\n«Δεν πρέπει να φοβάται κανένας. Έχω κλάψει πολλές φορές και έχω μετανιώσει. Απλά δεν μπορώ να μπορώ να γυρίσω τον χρόνο πίσω, να αλλάξω τα πράγματα. Ζω στον Κάβο, δεν μπορώ να φύγω από τον Κάβο. Δεν μου δίνει κανένας δουλειά, τη βγάζω από εδώ κι από εκεί. Μία πεινάω, μία τσιγάρα μια το ένα… με έχουν γραμμένο όλοι» λέει ο αποφυλακισθείς βιαστής.\nΟ βιαστής του Κάβου, όπως τον ονόμασαν οι Βρετανοί, είναι εκτός φυλακής από τον περασμένο Νοέμβριο, καθώς έκανε χρήση των ευνοϊκών διατάξεων του νόμου Παρασκευόπουλου. Παράλληλα παραδέχεται στον δημοσιογράφο Διονύση Μάμαλο - είχε μεσολαβήσει το 2012 για να παραδοθεί στις αρχές - τους δύο από τους τρείς βιασμούς για τους οποίους κατηγορήθηκε.\n«Με κατηγορήσαν για τρεις βιασμούς. Εγώ παραδέχτηκα τους δύο, αρνήθηκα τον τρίτο γιατί δεν τον έκανα και αλήθεια δεν τον έκανα. Έχω μετανιώσει και το γνωρίζεις. Τους δύο τους έκανα, τον τρίτο όμως δεν τον έκανα. Με κατηγορήσαν όμως για τρεις και μου έδωσαν 48 χρόνια φυλακή. Έβγαλα τα 15 και βγήκα με τον νόμο του Παρασκευόπουλου» αναφέρει χαρακτηριστικά


Καθημερινότητα γεμάτη προβλήματα στα Παχιανά - Χανιώτικα Νέα\nΚαθημερινότητα γεμάτη προβλήματα στα Παχιανά\n» Πολίτες μιλούν στα “Χ.ν.” για τα προβλήματα της περιοχής\nΠεζοδρόμια, καθαριότητα, κυκλοφοριακά θέματα… η καθημερινότητα “κατατρώει” τα Παχιανά μία από τις συνοικίες της πόλης που χωρίς να βρίσκεται μακριά από το κέντρο, ωστόσο αντιμετωπίζει πολλά προβλήματα. Αυτό επιβεβαιώνουν και οι κάτοικοι της περιοχής που μιλούν στα “Χ.Ν.”\n«Για μένα το μεγαλύτερο πρόβλημα της περιοχής είναι ότι δεν ανοίγει η Ζυμβρακάκηδων ώστε να φύγουν τα οχήματα και να υπάρχει μια αποσυμφόρηση του κέντρου» τονίζει ο κ. Ανδρέας, που παράλληλα μας δείχνει και τον υποσταθμό στη συμβολή της Ν. Σκουλά με την Ζυμβρακάκηδων. «Κοιτάξτε ένα χάλι, τόσα χρόνια μας λένε ότι θα τον απομακρύνουν αλλά στην ίδια θέση τον βλέπουμε καθημερινά» καταλήγει.\nΆλλος κάτοικος της περιοχής μας κάνει λόγο για την άσχημη κατάσταση του οδικού δικτύου όπως και για τη μείωση των θέσεων στάθμευσης στην περιοχή με αποτέλεσμα και οι ίδιοι οι κάτοικοι να μην μπορούν να αφήσουν τα αυτοκίνητα τους.\n«Μένω σαράντα χρόνια στην περιοχή και ο Δήμος είναι απών! Υπάρχει σχολείο, νηπιαγωγείο στην περιοχή και δεν έχει ούτε ένα πεζοδρόμιο! Τι κόστος θα είχε ; Την ίδια ώρα τα παιδιά φεύγουν από τα σχολεία και κινδυνεύουν να τα πατήσει κανένα αυτοκίνητο» μας λέει ο κ. Ανδρέας.\nΓια την Aρια που εργάζεται σε καφενείο της περιοχής το πρόβλημα είναι η παραβατικότητα. «Έχουν γίνει πολλές διαρρήξεις και την παραμονή της πρωτοχρονιάς μας έκλεψαν το αυτοκίνητο» λέει.\n«Ένα καρότσι δεν μπορεί να περάσει από τα πεζοδρόμια. Είναι στενά, είναι και στη μέση τα δέντρα που κλείνουν όλη τη δίοδο γιατί δεν είναι σωστά κλαδεμένα. Αυτό είναι το βασικό πρόβλημα για μένα» δηλώνει ο Σήφης, που εκτιμά ότι δεν υπάρχουν έντονα προβλήματα καθαριότητας «αρκεί ο Δήμος να ελέγχει τον εργολάβο ώστε να κάνει καλή σάρωση».\n«Κάντε μια βόλτα στην οδό Θερίσου και πείτε μου εσείς τι βλέπεται! Δεν υπάρχουν πεζοδρόμια και η κίνηση των πεζών είναι πολύ δύσκολη και στο σταυροδρόμι με την οδό Παχιανών χρειάζεται φανάρι γιατί η κίνηση γίνεται και στις δύο κατευθύνσεις και καθημερινά βλέπουμε πάρα πολλά ατυχήματα» αναφέρει ο κ. Αλέξανδρος. Στην οδό Θερίσου είναι μόνιμη κάτοικος και η Αρτεμις. «Ο δρόμος έχει πολύ κίνηση και τα οχήματα κινούνται με μεγάλες ταχύτητες, ενώ την ίδια ώρα τα πεζοδρόμια είναι πολύ χάλια, είναι μικρά, έχουν δέντρα στη μέση με αποτέλεσμα οι μητέρες με τα καροτσάκια, τα μικρά παιδιά να δυσκολεύονται πάρα πολύ» τονίζει.\nΛίγα μέτρα πιο κάτω συναντάμε ένα mini market. Ο ιδιοκτήτης κ. Γιάννης μας σημειώνει πως «το θέμα των πεζοδρομίων απασχολεί πολύ κόσμο της περιοχής, όπως επίσης ο καπνός από τα φουγάρα της ΒΙΟΧΥΜ ενοχλεί. Γενικά καθαριότητα υπάρχει και δεν νομίζω ότι υπάρχει θέμα με αυτό».\nΤο θέμα της έλλειψης πεζοδρομίων επισημαίνει και η Νατάσσα. «Δεν χωράνε τα καρότσια, δεν μπορούν να περάσουν γιατί είναι πολύ στενά πεζοδρόμια, ενώ η κατάσταση γίνεται χειρότερη από τα δέντρα που δεν κλαδεύονται. Αν πάλι κατέβεις στο δρόμο κινδυνεύεις να σε πατήσει κάποιο αυτοκίνητο» λέει.\nΤα “Χανιώτικα νέα” ανοίγουν τον “φάκελο” γειτονιές της πόλης, και μέσα από μια σειρά ρεπορτάζ, δίνουντον λόγο στους πολίτες, καταγράφοντας προβλήματα που ζητούν λύση\nγειτονιές των Χανίων Παχιανά προβλήματα συνοικίες\nΓιώργος ΚώνσταςΓιάννης Λυβιάκης\n14 Ιανουαρίου 2020 12:01 μμ


Ιδιαίτερη συνταγή με μπακαλιάρο που είναι από τις πιο ιδιαίτερες της Πορτογαλέζικης κουζίνας\nΤα γεμιστά χτένια στον φούρνο είναι μια συνταγή που θα σας ενθουσιάσει στα καλά καλοκαιρινά σας τραπέζια.\nΣουπιές από τον μεγάλο μας σεφ Βασίλη Καλλίδη\nΟ Βασίλης Καλλίδης μας φτιάχνει Σουπιές γιαχνί, ένα απίστευτα νόστιμο νηστίσιμο Ελληνικό φαγητό\nΝτολμαδάκια με σολομό\nΑυτά τα ντολμαδάκια είναι ελαφρά και πρωτότυπα. Φτιαγμένα με σολομό, ρύζι και κάππαρη. Μπορείτε να τα συνοδέψετε με μια ελαφριά μαγιονέζα και να τα σερβίρετε ως ορεκτικό.\nΚατσίκι με σκόρδο και κάπαρη\nΓια Πάσχα όσοι δεν θέλουν αρνάκι μπορούν να δοκιμάσουν αυτή την πεντανόστιμη συνταγή με κατσίκι και κάπαρη.\nΤα φρέσκα μπιζέλια, ένα από τα πιο νόστιμα λαχανικά της άνοιξης, είναι από τα υλικά που δίνουν μία γλύκα στα ριζότο.\nΜενταγιόν μπακαλιάρου με τρούφα\nΜια νόστιμη συνταγή με μπακαλιάρο, εύκολη και για όλο τον χρόνο!\nΗ πλέον παραδοσιακή συνταγή για το βράδυ της Ανάστασης είναι η Μαγειρίτσα. Δείτε και άλλες συνταγές Πασχαλινές.


Πρόεδρος Σρι Λάνκα: "Δεν είχα ιδέα..." - Ειδήσεις - Athens magazine\n"Ανώτατοι αξιωματούχοι και αρχηγοί της αστυνομίας δεν με ενημέρωσαν για τις επικείμενες επιθέσεις", τόνισε σήμερα μιλώντας σε δημοσιογράφους ο πρόεδρος της Σρι Λάνκα Μαϊθριπάλα Σιρισένα.\nΣύμφωνα με τον πρόεδρο της Σρι Λάνκα, η αστυνομία διεξάγει έρευνες για τον εντοπισμό 140 ατόμων τα οποία φέρεται ότι συνδέονται με την ομάδα του Ισλαμικού Κράτους που πραγματοποίησε τις επιθέσεις την Κυριακή του Πάσχα των καθολικών σε εκκλησίες και ξενοδοχεία της χώρας, αφήνοντας πίσω τουλάχιστον 253 νεκρούς.\nΠαράλληλα, ανακοίνωσε ότι ο αρχηγός της αστυνομίας τον ενημέρωσε ότι θα υποβάλει την παραίτησή του.\nΤέλος, ο κ. Σιρισένα κατηγόρησε την κυβέρνηση υπό τον πρωθυπουργό Ρανίλ Γουικρεμεσίνγκε ότι έχει αποδυναμώσει την υπηρεσία πληροφοριών με το να επικεντρώνεται στη δίωξη αξιωματικών του στρατού για εγκλήματα πολέμου κατά τη διάρκεια ενός εμφυλίου πολέμου με τους Ταμίλ.\nΣρι Λάνκα: Kλειστές όλες οι εκλλησίες επ' αόριστον!\nΌλες οι εκκλησίες των Καθολικών στη Σρι Λάνκα θα παραμείνουν κλειστές και δεν θα γίνεται καμία λειτουργία μέχρι να βελτιωθεί η κατάσταση της ασφάλειας, μετά τις επιθέσεις.\n"Ακολουθώντας την συμβουλή των δυνάμεων της τάξης, θα διατηρήσουμε όλες τις εκκλησίες κλειστές", δήλωσε η πηγή αυτή, προσθέτοντας ότι "δεν θα γίνει καμία λειτουργία μέχρι νεωτέρας".\nΟι αρχές της χώρας έχουν έκτοτε ενισχύσει την ασφάλεια γύρω από τις εκκλησίες, σύμφωνα με αξιωματούχους της κυβέρνησης.\nΗ χριστιανική μειονότητα στη χώρα αντιπροσωπεύει το 7% του πληθυσμού της χώρας, ενώ η πλειοψηφία είναι βουδιστές (70%).\nΤραγωδία χωρίς τέλος: Νέα έκρηξη στη Σρι Λάνκα!\nΈκρηξη σημειώθηκε σήμερα (25/4) στην πόλη Πουγκόντα, ανατολικά του Κολόμπο, στη Σρι Λάνκα, ωστόσο δεν αναφέρθηκαν θύματα, δήλωσε εκπρόσωπος της αστυνομίας.\nΕν συνεχεία, ο εκπρόσωπος πρόσθεσε ότι βρίσκεται σε εξέλιξη έρευνα για την έκρηξη, σε άδειο οικόπεδο πίσω από το δικαστήριο της πόλης, 40 χιλιόμετρα από την πρωτεύουσα.\nΟι Αρχές, όπως γράφει το ΑΠΕ-ΜΠΕ προχώρησαν σε άλλες 16 συλλήψεις υπόπτων για τις επιθέσεις, αυξάνοντας τον αριθμό των κρατουμένων που ανακρίνονται στους 76.\nΧθες Τετάρτη (24/4) ο πρόεδρος της Σρι Λάνκα Μαϊθριπάλα Σιρισένα απαίτησε δύο κορυφαία στελέχη της κυβέρνησης να του υποβάλουν τις παραιτήσεις τους, αφού κατηγορήθηκαν ότι απέκρυψαν πληροφορίες για τις επιθέσεις που είχαν λάβει από το εξωτερικό.


«Να νιώσουμε Πρωταθλητές στη Νέα Κίο»!\nΒρίσκεστε εδώ: Home Ποδόσφαιρο Ε.Π.Σ. Αρκαδίας «Να νιώσουμε Πρωταθλητές στη Νέα Κίο»!\nΟ προπονητής των ομάδων της Νέας Κίου, Γιάννης Νενεκούμης, στο «gipedo.eu»!\nΥπηρετεί για δεύτερη σεζόν τους αθλητικούς συλλόγους από τη Νέα Κίο Αργολίδας και αναμφίβολα έχει αφήσει, μέχρι σήμερα, την προσωπική του σφραγίδα στην εξελικτική πορεία των δύο σωματείων. Ο καταξιωμένος προπονητής, Γιάννης Νενεκούμης, μαζί με μια ομάδα συνεργατών του επιδιώκουν, καθημερινά, την ανοδική πορεία του Αργοναύτη Νέας Κίου και του Α.Ο. Νέας Κίου σ’ όλα τα επίπεδα, δείχνοντας με, περίτρανα, το σπουδαίο έργο τους στον αθλητισμό. Ένα ποδοσφαιρικό οικοδόμημα, το οποίο αποτελεί πρότυπο για πολλές ομάδες της χώρας μας και για το οποίο ο ίδιος μας μίλησε, προ ημερών, λέγοντας, χαρακτηριστικά, πως:\n«Εγώ υπηρετώ τον Αργοναύτη Νέας Κίου και τον Α.Ο. Νέας Κίου, για δεύτερη συνεχή χρονιά, ευελπιστώντας να συμβάλω στην προσπάθεια των στελεχών του σωματείου για την ανάπτυξη των δύο σωματείων σ’ όλα τα επίπεδα. Εκτιμώ πως η πορεία των δύο συλλόγων βαδίζει σε ικανοποιητικό δρόμο, κάτι το οποίο είναι εμφανές σ’ όλους όσους έχουν παρακολουθήσει τις ομάδες μας. Βέβαια, η εκπλήρωση του συγκεκριμένου στόχου δεν αποτελεί μόνο δικό μου ευεργέτημα, αλλά και ορισμένων, ακόμα, ανθρώπων, οι οποίοι συνεργάζονται, άψογα, μαζί μου στην τεχνική ηγεσία των ομάδων. Τόσο, ο συνεργάτης μου κ. Διάκος, όσο και η υπεύθυνη επικοινωνίας των συλλόγων, Πένυ Τσακίρη, όπως και τα πρόσωπα, τα οποία βρίσκονται κοντά στις ομάδες μας, έχουν τοποθετήσει τη δική τους…σφραγίδα στο έργο μας», είπε, προ ημερών, αρχικά, ο πάλαι ποτέ προπονητής του Παναυπλιακού για να προσθέσει στην συνέχεια.\n«Ο Αργοναύτης Νέας Κίου βασίζεται, εν πολλοίς, στα αναπτυξιακά του τμήματα, όπως και στις ομάδες του Α.Ο. Νέας Κίου, οι οποίες αποτελούν τον τροφοδότη αξιόλογων αθλητών για τον Αργοναύτη. Στο φετινό, μάλιστα, Πρωτάθλημα της Α1’ Ε.Π.Σ. Αργολίδας, ο Αργοναύτης Νέας Κίου διαγράφει πορεία πρωταθλητισμού (2η θέση), ωστόσο δεν είναι αυτοσκοπός του η άνοδος στη Γ’ Εθνική. Εκτιμώ πως ο Τροιζηνιακός διατηρεί τις περισσότερες πιθανότητες για την άνοδο στην παραπάνω κατηγορία, ωστόσο όλα, στην συγκεκριμένη υπόθεση, θα φανούν στο μέλλον. Εμείς, φυσικά, θα μπορούσαμε να ήμασταν στην κορυφή του βαθμολογικού πίνακα της Α1’ αν είχαμε αποφύγει την ήττα ή τις δύο ισοπαλίες τις οποίες έχουμε υποπέσει, μέχρι τώρα, αλλά, δυστυχώς, ο «Covid 19» έχει εμποδίσει την αποστολή μας. Το αναφέρω αυτό, καθώς η διακοπή των Πρωταθλημάτων έχει επηρεάσει αρνητικά τον βαθμό της αγωνιστικής κατάστασης των παικτών μας, οι οποίοι χάνουν, διαρκώς, τον ρυθμό τους. Παρ’ όλα αυτά, εμείς θέλουμε να νιώσουμε, κάποια στιγμή, Πρωταθλητές, κάτι το οποίο έχει να συμβεί 32 έτη! Στην προσπάθεια μας, λοιπόν, να εκσυγχρονίσουμε το σωματείο μας, έχουμε προχωρήσει στην απόκτηση μερικών ποδοσφαιριστών, ευελπιστώντας στην καλυτέρευση της ποιότητας του ανδρικού τμήματος του Αργοναύτη Νέας Κίου. Ο λόγος για τον πρώην δεξιό αμυντικό του Παναργειακού, Σταύρο Μπούρη, τον τέως ακραίο επιθετικό του Ατρομήτου Παναριτίου Ναυπλίου, Γιάννη Πίτρη, αλλά και τον πρώην αμυντικό μέσο του Α.Γ.Ο. Ναυπλίου, Δαναό Τόλιο. Αντίθετα, στο ρόστερ της ομάδας μας δεν ανήκει, πλέον, ο ακραίος επιθετικός, Άγγελος Καμπιώτης, ο οποίος έχει ενταχτεί στο έμψυχο δυναμικό του Παναργειακού. Συνεπώς, τα μέλη των σωματείων, όπως και εγώ σε συνεργασία με τον συνεργάτη μου, κ. Διάκο, αλλά και τον προπονητή τερματοφυλάκων, Θοδωρή Κλεισάρη, ευελπιστούμε να εξελίσσουμε, διαρκώς, τα δύο σωματεία τα οποία υπηρετούμε, με την ευχή να υλοποιούμε, συνεχώς, τον σκοπό μας».


syn.gr | Συνέντευξη Τύπου του Τμ Υγείας του ΣΥΡΙΖΑ/ΕΚΜ Λάρισας -- Ο ΛΑΟΣ ΤΗΣ ΛΑΡΙΣΑΣ ΝΑ ΑΝΤΙΣΤΑΘΕΙ ΜΑΖΙΚΑ ΣΤΗΝ ΥΠΟΒΑΘΜΙΣΗ ΤΗΣ ΥΓΕΙΟΝΟΜΙΚΗΣ ΤΟΥ ΦΡΟΝΤΙΔΑΣ\nΑυτή την περίοδο οι πολίτες της χώρας μας βιώνουν με επώδυνο τρόπο τις δραματικές συνέπειες από την ανεξέλεγκτη έκρηξη της ανεργίας και της φτώχειας αλλά και της πλήρους κατάρρευσης όλου του δημόσιου συστήματος ιατροφαρμακευτικής περίθαλψης και κοινωνικής φροντίδας. Αυτή την ώρα που η κοινωνία έχει όσο ποτέ την ανάγκη ενός επαρκούς και δημόσιου συστήματος υγείας η τρικομματική κυβέρνηση υλοποιεί με συνέπεια το μνημονιακό σχέδιο της κατεδάφισης και των τελευταίων υπολειμμάτων του ΕΣΥ και του Κοινωνικού Κράτους, πάντα βέβαια με το πρόσχημα του εξορθολογισμού και του περιορισμού της σπατάλης.\nΤα Δημόσια Νοσοκομεία της Λάρισας υποβαθμίζονται συνεχώς. Οι σοβαρές συνέπειες της υποχρηματοδότησης και της αδυναμίας πληρωμών από τα ασφαλιστικά ταμεία είναι από καιρό ορατές με σοβαρές ελλείψεις υλικών και φαρμάκων. Η μισθολογική εξαθλίωση των εργαζομένων στο χώρο της Υγείας και η απειλή των απολύσεων προκαλεί ομαδική κατάρρευση ηθικού. Οι προσλήψεις έχουν απαγορευτεί την ώρα που μεγάλο μέρος των εργαζομένων συνταξιοδοτείται. Αντίθετα απολύσεις προσωπικού έχουν ήδη προγραμματιστεί και αυτό αποτελεί δέσμευση προς την τρόικα. Η κατάσταση αυτή έχει ήδη φέρει πολλές κλινικές κοντά στην αναστολή λειτουργίας λόγω έλλειψης γιατρών. Η «λύση» που προκρίνει η Διοίκηση της 5ης ΥΠΕ στο σοβαρό πρόβλημα της υποστελέχωσης είναι οι μετακινήσεις γιατρών από άλλα Νοσοκομεία ώστε πλέον όλες οι κλινικές να λειτουργούν οριακά.\nΕπιπλέον την παραμονή των Χριστουγέννων μπήκε σε εφαρμογή το αναμενόμενο σχέδιο «συγχώνευσης»-ουσιαστικής κατάργησης του Γενικού Νοσοκομείου Λάρισας ενώ αναμένεται ότι θα επιχειρηθεί και το κλείσιμο τουλάχιστον δύο Κέντρων Υγείας της Περιφερειακής Ενότητας Λάρισας. Τα νοσοκομεία αποδιοργανώνονται μέσω της κατάργησης – συγχώνευσή τους, καθώς και κλινικών, τμημάτων και μονάδων τους, όπως και από τη μείωση θέσεων του προσωπικού. Ειδικότερα, οι νέοι Οργανισμοί που δημοσιεύθηκαν σε ΦΕΚ δείχνουν πού οδηγείται το δημόσιο νοσοκομειακό σύστημα υγείας.\nΗ διαφαινόμενη οριστική κατάρρευση του ΕΟΠΥΥ αποκλείει πια και την πρόσβαση των ασφαλισμένων στους ιδιώτες γιατρούς για στοιχειώδη κάλυψη των πρωτοβάθμιων υγειονομικών αναγκών τους. Η αυξανόμενη συμμετοχή των ασθενών στις δαπάνες υγείας κάνει για μεγάλη μερίδα του πληθυσμού την ιατροφαρμακευτική περίθαλψη «είδος πολυτελείας».\nΓια τους ολοένα και περισσότερους άνεργους και ανασφάλιστους βέβαια δεν υπάρχει καμία μέριμνα. Αυτοί θα είναι οι πρώτοι που θα πληρώσουν τη δημοσιονομική «εξυγίανση» με την ίδια τους τη ζωή.\nΉρθε η ώρα της μαζικής λαϊκής αντίστασης στις νεοφιλελεύθερες πολιτικές που μας γυρίζουν δεκαετίες πίσω. Η υγεία είναι κοινωνικό αγαθό και όχι εμπόρευμα.\nΟ ΣΥΡΙΖΑ-ΕΚΜ απαιτεί την άμεση απόσυρση των νέων μνημονιακών Οργανισμών των νοσοκομείων και την αναμόρφωση τους, αφού προηγηθεί η πλήρης καταγραφή των επιδημιολογικά τεκμηριωμένων υγειονομικών αναγκών του πληθυσμού στα πλαίσια ενός ολοκληρωμένου Χάρτη Υγείας της χώρας.\nΚαλούμε τους πολίτες της Λάρισας να συμμετάσχουν μαζικά στο Συλλαλητήριο για τη Δημόσια Δωρεάν Υγεία την Πέμπτη 17/1/13 στις 12:00 στο Γενικό Νοσοκομείο Λάρισας.